ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΌ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ - Έκθεση παρακολούθησης της Επιτροπής σχετικά με τις Απαλλαγές για το 2001

ΠΙΝΑΚΑΣ ΠΕΡΙΕΧΟΜΕΝΩΝ

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΣΧΕΤΙΚΑ ΜΕ ΤΗΝ ΠΑΡΑΚΟΛΟΥΘΗΣΗ ΟΣΟΝ ΑΦΟΡΑ ΤΙΣ ΑΠΑΛΛΑΓΕΣ ΓΙΑ ΤΟ 2001

I. Ψήφισμα του Ευρωπαϊκού Κοινοβουλίου για τον γενικό προϋπολογισμό

a) Λογιστική, ταμειακό σύστημα, διαδικασίες ανάκτησης αχρεωστήτως καταβληθέντων

β) Eurostat, καταπολέμηση της απάτης

β) Εξωτερική ανάθεση δραστηριοτήτων

δ) Υπό εκτέλεση προϋπολογισμός / SAPARD, Διαρθρωτικά Ταμεία

ε) Διεύρυνση

στ) Γεωργία και τρόφιμα

ζ) Ευρωπαϊκό Κοινωνικό Ταμείο

η) Περιβάλλον, δημόσια υγεία και πολιτική καταναλωτών

θ) Χρηματικές ποινές

ι) Εξωτερικές πολιτικές

ια) Χρηματοδοτικά μέσα

ιβ) Άλλες παρατηρήσεις

ιγ) OLAF

II. Ψήφισμα του Ευρωπαϊκού Κοινοβουλίου για το ΕΤΑ

III. Ψήφισμα του Ευρωπαϊκού Κοινοβουλίου για την ΕΚΑΧ

IV. Ψήφισμα του Ευρωπαϊκού Κοινοβουλίου για τους αποκεντρωμένους οργανισμούς

V. Σύσταση του Συμβουλίου για το γενικό προϋπολογισμό

α) Μεταρρύθμιση της Επιτροπής

β) Ίδιοι πόροι

γ) Κοινή Γεωργική Πολιτική

δ) Διαρθρωτικά μέτρα

ε) Εσωτερικές πολιτικές

στ) Εξωτερικές δράσεις

ζ) Προενταξιακές ενισχύσεις

η) Διοικητικές δαπάνες

ι) Χρηματοδοτικά μέσα και τραπεζικές δραστηριότητες

ια) Δήλωση αξιοπιστίας

ΠΡΟΛΟΓΟΣ

1/Πεδίο της έκθεσης παρακολούθησης

Το άρθρο 276 της συνθήκης ΕΚ και το άρθρο 180 β) της συνθήκης ΕΚΑΧ ορίζουν τη διαδικασία απαλλαγής. Τα άρθρα αυτά αναφέρουν ότι «η Επιτροπή καταβάλλει κάθε προσπάθεια ώστε να λαμβάνονται υπόψη οι παρατηρήσεις που συνοδεύουν τις αποφάσεις απαλλαγής και οι άλλες παρατηρήσεις του Ευρωπαϊκού Κοινοβουλίου σχετικά με την εκτέλεση των δαπανών καθώς και τα σχόλια που συνοδεύουν τις συστάσεις απαλλαγής που διατυπώνει το Συμβούλιο. Μετά από αίτηση του Ευρωπαϊκού Κοινοβουλίου ή του Συμβουλίου, η Επιτροπή υποβάλλει έκθεση για τα μέτρα που έχουν ληφθεί με βάση αυτές τις παρατηρήσεις και τα σχόλια, και ιδίως σχετικά με τις οδηγίες που έχουν δοθεί στις υπηρεσίες οι οποίες έχουν αναλάβει την εκτέλεση του προϋπολογισμού. Οι εκθέσεις αυτές διαβιβάζονται επίσης στο Ελεγκτικό Συνέδριο».

Όσον αφορά την εκτέλεση του γενικού προϋπολογισμού για το οικονομικό έτος 2001, μετά από αίτηση του Συμβουλίου και του Κοινοβουλίου, η Επιτροπή υποβάλλει την παρούσα έκθεση παρακολούθησης που αφορά τη σύσταση του Συμβουλίου της 7ης Μαρτίου 2003 και το ψήφισμα του Ευρωπαϊκού Κοινοβουλίου της 8ης Απριλίου 2003. Σε σύγκριση με τις εκθέσεις των προηγούμενων ετών, η παρούσα έκθεση παρακολούθησης αφορά και τις δοθείσες απαλλαγές για την εκτέλεση του προϋπολογισμού του έκτου, του έβδομου και του όγδοου Ευρωπαϊκού Ταμείου Ανάπτυξης και της ΕΚΑΧ για το οικονομικό έτος 2001.

Τέλος, η έκθεση αναφέρεται και στις συστάσεις παρακολούθησης προς την Επιτροπή αναφορικά με τις απαλλαγές που έχουν δοθεί στην Ευρωπαϊκή Κοινότητα Άνθρακα και Χάλυβα (ΕΚΑΧ) και στους εξής αποκεντρωμένους οργανισμούς: CEDEFOP, Eurofound & ΕΥΑ

2/Στόχος της έκθεσης παρακολούθησης

Σύμφωνα με τις Συνθήκες, ο βασικός στόχος της παρούσας έκθεσης παρακολούθησης είναι να παρουσιάσει τα μέτρα που έχει λάβει ή που προτίθεται να λάβει η Επιτροπή ανταποκρινόμενη στις παρατηρήσεις οι οποίες περιέχονται στα ψηφίσματα απαλλαγής σχετικά με την εφαρμογή του γενικού προϋπολογισμού της Ευρωπαϊκής Ένωσης για το οικονομικό έτος 2001, τον προϋπολογισμό του έκτου, του έβδομου και του όγδοου Ευρωπαϊκού Ταμείου Ανάπτυξης και της ΕΚΑΧ για το οικονομικό έτος 2001.

3/Μεθοδολογία

Για λόγους σαφήνειας και συντομίας, η παρούσα έκθεση περιέχει μια συνοπτική διατύπωση των αιτημάτων που εξέφρασε η αρμόδια για τον προϋπολογισμό αρχή. Το πλήρες κείμενο των αιτημάτων περιέχεται στις επισυναπτόμενες συστάσεις του ΕΚ και του Συμβουλίου.

Για τον άμεσο εντοπισμό του πρωτότυπου κειμένου των αιτημάτων στις συστάσεις απαλλαγής, οι παραπομπές στα αρχικά αιτήματα περικλείονται σε παρενθέσεις μετά από τη συνοπτική παρουσίαση του αιτήματος. Κάθε παραπομπή αρχίζει με το όνομα του αρμόδιου εισηγητή για μια δεδομένη σύσταση απαλλαγής (π.χ. Casaca 52 δηλώνει το αίτημα που περιέχει στην παράγραφο 52 της σύστασης απαλλαγής για το γενικό προϋπολογισμό του 2001). Το ίδιο ισχύει και για τις άλλες συστάσεις, δηλαδή:

Sorensen - δηλώνει τη σύσταση απαλλαγής 2001 για το ΕΤΑ·

Langenhagen - δηλώνει τη σύσταση απαλλαγής 2001 για το για το ΕΚΑΧ·

Συμβούλιο - δηλώνει τη σύσταση απαλλαγής του Συμβουλίου για τον προϋπολογισμό του 2001.

Τα μέτρα που έλαβε η Επιτροπή αναφορικά με κάθε αίτημα/σύσταση παρουσιάζονται μέσα στα πλαίσια.

I. Ψήφισμα του Ευρωπαϊκού Κοινοβουλίου για τον γενικό προϋπολογισμό

a) Λογιστική, ταμειακό σύστημα, διαδικασία ανάκτησης

1. Να υποβάλει η Επιτροπή μέχρι το τέλος του 2003 πολυετές πρόγραμμα που να περιλαμβάνει ένα χρονοδιάγραμμα και τις διάφορες σταδιακές προσεγγίσεις, προκειμένου να επιτύχει μια θετική δήλωση αξιοπιστίας για το σύνολο του προϋπολογισμού· (Casaca - 5)

Απάντηση της Επιτροπής:

Μετά τη διοικητική μεταρρύθμιση, η Επιτροπή δημιουργεί σταδιακά το μηχανισμό που παρέχει αυτή την εγγύηση. Όσον αφορά το σύστημα λογιστικής, ένα νέο σύστημα λογιστικής που βασίζεται στην αυτοτέλεια των χρήσεων με βάση τα διεθνή λογιστικά πρότυπα σχεδιάζεται για το 2005, σύμφωνα με το δημοσιονομικό κανονισμό της 25ης Ιουνίου 2002 και τις εκτελεστικές διατάξεις. Αυτά τα διεθνή πρότυπα λογιστικής του δημόσιου τομέα έχουν εγκριθεί πρόσφατα. Το Ελεγκτικό Συνέδριο, ωστόσο, ανέφερε συστηματικά ότι οι λογαριασμοί απεικονίζουν πιστά, με την πάροδο των ετών, τα έσοδα και τα έξοδα της Επιτροπής, με εξαίρεση τέσσερις δευτερεύουσας σημασίας τεχνικές λεπτομέρειες.

Όσον αφορά τη μεταρρύθμιση της δημοσιονομικής διαχείρισης στο εσωτερικό της Επιτροπής, έχουν προσδιοριστεί σαφώς τα πρότυπα των συστημάτων εσωτερικού ελέγχου και οι Γενικές Διευθύνσεις καταβάλλουν σημαντική προσπάθεια για να υπάρξει πλήρης συμμόρφωση με τις βασικές απαιτήσεις των 24 προτύπων εσωτερικού ελέγχου μέχρι το τέλος του 2003 (βλέπε δράση 5.4.5 της Σύνθεσης των ετήσιων εκθέσεων δραστηριοτήτων και των δηλώσεων των Γενικών Διευθυντών και προϊσταμένων υπηρεσιών της Ευρωπαϊκής Επιτροπής - COM (2003) 391 της 9.7.2003). · Η Επιτροπή έχει λάβει επίσης μέτρα για να αντιμετωπίσει τον κίνδυνο παρατυπιών όσον αφορά πράξεις που δεν διαχειρίζεται απευθείας η ίδια. Παραδείγματος χάρη:

- όσον αφορά την κοινή διαχείριση, μια διυπηρεσιακή ομάδα εξετάζει τα πιθανά μέτρα για τη στενότερη συμμετοχή των κρατών μελών·

- όσον αφορά τα συγχρηματοδοτούμενα προγράμματα, ένα σχέδιο δράσης που εγκρίθηκε στις 10.1.2003 έχει τεθεί σε εφαρμογή με στόχο να υπάρξει μεγαλύτερη συνοχή μεταξύ των Γενικών Διευθύνσεων κατά τη διαχείριση συμβάσεων. Αρκετές Γενικές Διευθύνσεις έχουν λάβει διορθωτικά μέτρα για να περιορίσουν στο ελάχιστο τον κίνδυνο σφαλμάτων·

- όσον αφορά τα συγχρηματοδοτούμενα προγράμματα γενικά, μια διυπηρεσιακή ομάδα θα εξετάσει από το τέλος του 2003 τη δυνατότητα θέσπισης κατ' αποκοπή στοιχείων στις μη επιστρεπτέες ενισχύσεις και τις επιδοτήσεις, με ενιαία μεθοδολογία ελέγχου.

Τέλος, επειδή το Ελεγκτικό Συνέδριο εξακολουθεί να εκφράζει ανησυχίες όσον αφορά παρόμοιους κινδύνους, η Επιτροπή θα εξετάσει τη σκοπιμότητα καθορισμού σημείων αναφοράς για τα μέτρα που λαμβάνονται σε κάθε τομέα δραστηριότητάς της και υποβολής εκθέσεων σχετικά με την επίτευξη αυτών των σημείων αναφοράς.

2. Μέχρι το τέλος του 2003, κάθε ΓΔ οφείλει να υποβάλει πολυετές σχέδιο που να περιλαμβάνει χρονοδιάγραμμα και συγκεκριμένα μέτρα για να λάβει θετική δήλωση αξιοπιστίας για το σύνολο του προϋπολογισμού.(Casaca - 5)

Απάντηση της Επιτροπής:

Η Επιτροπή προσδίδει ύψιστη σημασία στην λήψη θετικής δήλωσης αξιοπιστίας (ΔΑ). Όμως, βάσει του συστήματος που καθορίζεται από τη Συνθήκη (άρθρο 248 ΕΚ), οι Γενικές Διευθύνσεις δεν λαμβάνουν δήλωση αξιοπιστίας. Η εν λόγω δήλωση αξιοπιστίας πρέπει να παρέχεται στο επίπεδο της Επιτροπής. Για το σκοπό αυτό, λαμβάνονται διορθωτικά μέτρα για όλες τις εντοπιζόμενες αδυναμίες, είτε στο επίπεδο των επιμέρους υπηρεσιών είτε στο επίπεδο της Επιτροπής, όπως αναφέρει το επισυναφθέν σχέδιο δράσης στη Σύνθεση των ετήσιων εκθέσεων δραστηριοτήτων για το 2001 και 2002 και των δηλώσεων των Γενικών Διευθυντών και προϊσταμένων υπηρεσιών της Ευρωπαϊκής Επιτροπής.

Από την έναρξη της ισχύος της Συνθήκης της Νίκαιας, η δήλωση αξιοπιστίας είναι δυνατό να συμπληρώνεται με ειδικές εκτιμήσεις για κάθε βασικό τομέα κοινωνικής δραστηριότητας. Στο μέλλον, η Επιτροπή θα ενθαρρύνει το Ελεγκτικό Συνέδριο να καθορίσει σημεία αναφοράς με στόχο να μετρηθεί η πρόοδος της Επιτροπής ως προς τη συμμόρφωση με τις υποχρεώσεις στον τομέα της χρηστής δημοσιονομικής διαχείρισης. Στο μεταξύ, οι παρατηρήσεις του Ελεγκτικού Συνεδρίου θα λαμβάνονται σταδιακά υπόψη με βελτιώσεις στα συστήματα εσωτερικού ελέγχου σε κάθε Γενική Διεύθυνση χωριστά.

3. Συμφωνία των στοιχείων του λογιστικού συστήματος που πρέπει να υποβάλλονται σε επείγουσα και τακτική επεξεργασία· (Casaca - 6)

Απάντηση της Επιτροπής:

Έχει ελεγχθεί η συμφωνία των δημοσιονομικών στοιχείων για το 2002 μεταξύ των δύο υποσυστημάτων του SINCOM2. Το Μάρτιο του 2003, συστάθηκε ομάδα για να παρακολουθήσει την συνέπεια των δύο συστημάτων σε συνεχή βάση. Αυτό πραγματοποιείται σήμερα βάσει εβδομαδιαίων εκθέσεων σύγκρισης των δύο συστημάτων.

4. Να εγγράψει η Επιτροπή στις πρώτες προτεραιότητες της πολιτικής για το ανθρώπινο δυναμικό το πρόβλημα του υψηλού ποσοστού κίνησης διοικητικού προσωπικού στα ανώτερα κλιμάκια και τις κρίσιμες θέσεις καθώς και την έλλειψη προσωπικού ειδικευμένου στη λογιστική και το λογιστικό έλεγχο· (Casaca - 11)

Απάντηση της Επιτροπής:

Καταρχήν και κατά γενικό κανόνα, η Επιτροπή εφαρμόζει πολιτική κινητικότητας των υψηλόβαθμων υπαλλήλων της. Από τότε που ανέλαβε καθήκοντα η σημερινή Επιτροπή, υπήρξαν μετακινήσεις στο επίπεδο Α1 (γενικών διευθυντών ή ισόβαθμων) και Α2 (διευθυντών ή ισόβαθμων), από τις οποίες η τελευταία πραγματοποιήθηκε το Νοέμβριο του 2002. Η Επιτροπή πιστεύει ότι η πολιτική αυτή είναι προς το συμφέρον του οργάνου και παρέχει υψηλότερα κίνητρα και επαγγελματικότητα στο ανώτερο προσωπικό της και κατά κανένα τρόπο δεν βλάπτει τη συνέχεια ή την ποιότητα των υψηλόβαθμων στελεχών. Κατά τους διορισμούς, η Επιτροπή διασφαλίζει τον άριστο συνδυασμό μεταξύ των ικανοτήτων ενός υπαλλήλου και των απαιτήσεων και της σπουδαιότητας της θέσης εργασίας.

Η Επιτροπή αντιμετώπισε δυσκολίες για τη βραχυπρόθεσμη πρόσληψη πολλών εσωτερικών ελεγκτών και διαχειριστών και με εσωτερικούς και εξωτερικούς διαγωνισμούς. Η τρέχουσα προσφορά στην αγορά εργασίας δεν ικανοποιεί τη σημαντική ζήτηση για επαγγελματικά προσόντα αυτού του τύπου. Μέχρι σήμερα, ένα μεγάλο μέρος των αναγκών έχει ικανοποιηθεί με την διοργάνωση διαφόρων διαγωνισμών για την πρόσληψη ειδικευμένων υπαλλήλων της κατηγορίας Α. Μια μακροπρόθεσμη πολιτική που βασίζεται στην προγραμματισμένη διαχείριση των απαιτήσεων και των διαγωνισμών, η διοργάνωση διαγωνισμών κάθε έτος και η μετακίνηση προσωπικού μέσω της κατάλληλης κατάρτισης επέτρεψαν στην Επιτροπή να αναπτύξει ικανότητα να διαθέτει προσωπικό γι' αυτές τις θέσεις εργασίας υψηλής ειδίκευσης.

5. Να απαντήσει στη δήλωση του ΕΚ ότι το κλείσιμο των λογαριασμών του 2001 πραγματοποιήθηκε κατά παράβαση του δημοσιονομικού κανονισμού· (Casaca - 13)

Απάντηση της Επιτροπής:

Οι λογαριασμοί για το 2001 καταρτίστηκαν από τα αρμόδια τμήματα της Γενικής Διεύθυνσης Προϋπολογισμού και υποβλήθηκαν, υπό την ευθύνη του ατόμου που είχε την ιδιότητα του υπολόγου στις 31 Δεκεμβρίου, στο Γενικό Διευθυντή της ΓΔ Προϋπολογισμού και στη συνέχεια στον αρμόδιο Επίτροπο για τον προϋπολογισμό, που τα ενέκρινε εξ ονόματος της Επιτροπής στις 30 Απριλίου, όπως εξουσιοδοτήθηκε να το πράξει από τα μέλη της Επιτροπής.

Το άρθρο 18 του κανονισμού της Επιτροπής περί καθορισμού λεπτομερών διατάξεων για την εφαρμογή ορισμένων διατάξεων του δημοσιονομικού κανονισμού δεν προβλέπει τη χορήγηση έγκρισης από τον δημοσιονομικό ελεγκτή.

Δεδομένων των προθεσμιών για το κλείσιμο των ετήσιων λογαριασμών, οι λογαριασμοί για το 2001 δεν υποβλήθηκαν από τον υπόλογο στον δημοσιονομικό ελεγκτή πριν από την έγκριση.

6. Ζητεί τη μεγίστη συγκράτηση όσον αφορά τον ορισμό προορισμού κονδυλίων εντός των θέσεων του προϋπολογισμού, ειδικώς στο κεφάλαιο Α-30 (Κοινοτικές επιδοτήσεις)· (Casaca - 14)

Απάντηση της Επιτροπής:

Η Επιτροπή αποδέχεται με ικανοποίηση τις επιθυμίες του Ευρωπαϊκού Κοινοβουλίου για τη συγκράτηση του προορισμού κονδυλίων. Αυτό είναι σύμφωνο με την προσέγγιση του νέου δημοσιονομικού κανονισμού. Η Επιτροπή δεν προτείνει στο προσχέδιο προϋπολογισμού της (ΠΠ) προορισμό κονδυλίων στις παρατηρήσεις του προϋπολογισμού του κεφαλαίου Α-30. Στο παρελθόν, όποτε η αρμόδια για τον προϋπολογισμό αρχή αποφάσιζε να ορίσει τον προορισμό κονδυλίων στα σχόλια μέσω της τροποποίησης του ΠΠ της Επιτροπής, η Επιτροπή δεχόταν να λάβει υπόψη τον ορισμό του προορισμού κονδυλίων ως εκδήλωση πολιτικών προτεραιοτήτων της αρμόδιας για τον προϋπολογισμό αρχής. εφόσον αυτό ήταν σύμφωνο με την αρμοδιότητά της να εκτελεί τον προϋπολογισμό. Το 2004 και τα επόμενα έτη, οι νέες νομικές βάσεις για τις ενισχύσεις του κεφαλαίου Α-30 που αποτελούν αντικείμενο εξέτασης από τον νομοθέτη θα διασαφηνίσουν την κατάσταση.

Η Επιτροπή ήταν πάντοτε υπέρ της αρχής της διενέργειας διαγωνισμών για τις ενισχύσεις και η αρχή αυτή αναφέρεται ρητά στο δημοσιονομικό κανονισμό. Η Επιτροπή έχει προτείνει την κατάλληλη νομοθεσία που είναι έτοιμη για την εισαγωγή ΠΔB το 2004 και για περιπτώσεις στις οποίες πρέπει να οριστεί ειδικός δικαιούχος [COM(2003) 275 τελικό και COM(2003)276 τελικό].

7. Διεξαγωγή εξωτερικού ελέγχου του ταμειακού συστήματός της μέχρι το τέλος του 2003 και υποβολή έκθεσης με τα σχετικά αποτελέσματα στο Κοινοβούλιο· (Casaca - 16)

Απάντηση της Επιτροπής:

Στις 13 Μαΐου 2003, η Επιτροπή ρώτησε τους εξωτερικούς ελεγκτές της, ήτοι το Ευρωπαϊκό Ελεγκτικό Συνέδριο, αν μπορούσε να διενεργήσει έλεγχο του ταμειακού συστήματος της Επιτροπής πριν από το τέλος του 2003. Στην απάντησή του της 23ης Μαΐου 2003, το Συνέδριο ανέφερε ότι ήταν πρόθυμο να εξετάσει τη διενέργεια παρόμοιου ελέγχου που θα ελάμβανε υπόψη τους ήδη διενεργηθέντες ελέγχους από την υπηρεσία εσωτερικού ελέγχου της Επιτροπής. Το Συνέδριο ανέφερε ότι δεν θα μπορούσε να ολοκληρώσει αυτό το έργο πριν το τέλος του 2003.

8. Να προσδιορίσει η Επιτροπή με σαφήνεια πώς αντιλαμβάνεται τη «λογιστική που βασίζεται στην αυτοτέλεια των χρήσεων»· (Casaca - 17)

Απάντηση της Επιτροπής:

Η λογιστική που βασίζεται στην αυτοτέλεια των χρήσεων ορίζεται από την IFAC στα διεθνή της πρότυπα λογιστικής για τον δημόσιο τομέα (IPSAS) (και έτσι τα αντιλαμβάνεται και η Επιτροπή) ως: «Βάση λογιστικής με την οποία οι πράξεις και τα άλλα περιστατικά αναγνωρίζονται όταν πραγματοποιούνται (και όχι μόνο όταν μετρητά ή το ισοδύναμό τους εισπράττονται ή καταβάλλονται). Ως εκ τούτου, οι πράξεις και τα γεγονότα καταχωρούνται στα λογιστικά στοιχεία και αναγνωρίζονται στις δημοσιονομικές καταστάσεις των περιόδων τις οποίες αφορούν. Τα στοιχεία που αναγνωρίζονται στη λογιστική η οποία βασίζεται στην αυτοτέλεια των χρήσεων είναι στοιχεία ενεργητικού, παθητικού, καθαρά στοιχεία ενεργητικού/ίδιο κεφάλαιο, έσοδα και έξόδα».

Στο πλαίσιο της λογιστικής της αυτοτέλειας των χρήσεων, οι πράξεις καταχωρούνται στο λογαριασμό για το έτος στο οποίο αναφέρονται, ανεξάρτητα από την ημερομηνία πληρωμής ή είσπραξης.

Παρομοίως, το άρθρο 125 του νέου δημοσιονομικού κανονισμού αναφέρεται στην αρχή της αυτοτέλειας των χρήσεων ως απαίτηση «... οι δημοσιονομικές καταστάσεις λαμβάνουν υπόψη τις επιβαρύνσεις και τα προϊόντα που αφορούν το οικονομικό έτος, ανεξάρτητα από την ημερομηνία πληρωμής ή είσπραξης».

9. Να τεθούν σε λειτουργία πριν από το τέλος του 2003 οι ενότητες «λογαριασμοί πληρωτέοι» και «λογαριασμοί εισπρακτέοι» του SAP/R3· (Casaca - 18)

Απάντηση της Επιτροπής:

Η Επιτροπή χρησιμοποιεί ήδη αυτές τις ενότητες, αλλά μια νέα διάρθρωση αναλύεται στο πλαίσιο της λογιστικής μεταρρύθμισης. Μια ομάδα εργασίας που συστάθηκε στο πλαίσιο της λογιστικής μεταρρύθμισης έχει εξετάσει με ποιο τρόπο είναι δυνατό να βελτιωθούν οι λογαριασμοί πελατών και προμηθευτών και τα συμπεράσματα της εργασίας τους ολοκληρώνονται, με αποτέλεσμα να είναι η Επιτροπή σε θέση να διασφαλίσει την ικανοποίηση των απαιτήσεων της λογιστικής και των χρηστών ΓΔ. Όταν η εν λόγω ομάδα εργασίας υποβάλει την έκθεσή της, θα είναι δυνατό τα συμπεράσματα να εφαρμοστούν στην πράξη στο επιχειρησιακό σύστημα.

10. Πρέπει να τηρείται η αρχή του διπλογραφικού λογιστικού συστήματος και η αρμόδια για την απαλλαγή αρχή πρέπει να ενημερώνεται σε σχέση με αυτό το σύστημα τουλάχιστον ανά τρίμηνο· (Casaca - 19 και 20)

Απάντηση της Επιτροπής:

Η αρχή του διπλογραφικού λογιστικού συστήματος είναι αποδεκτή και χρησιμοποιείται για τους γενικούς λογαριασμούς επί πολλά έτη. Αν και η χρήση του διπλογραφικού λογιστικού συστήματος στους λογαριασμούς του προϋπολογισμού δεν απαιτείται από το άρθρο 137 του δημοσιονομικού κανονισμού ούτε και από τα διεθνή πρότυπα για τη λογιστική του δημόσιου τομέα (IPSAS), η Επιτροπή εξετάζει τη σκοπιμότητα να την εισαγάγει στο σχέδιό της για τον εκσυγχρονισμό του λογιστικού της συστήματος. Εάν κριθεί σκόπιμο και αποδειχθεί η χρησιμότητά του, το σύστημα αυτό θα τεθεί σε εφαρμογή το 2005.

Οι γενικοί λογαριασμοί της Επιτροπής κρατούνται ήδη με διπλογραφικό λογιστικό σύστημα, σύμφωνα με τις απαιτήσεις του άρθρου 134 του δημοσιονομικού κανονισμού.

Η Επιτροπή θα ενημερώνει ανά τρίμηνο την αρμόδια αρχή για τη χορήγηση της απαλλαγής αναφορικά με το ζήτημα του εκσυγχρονισμού του λογιστικού συστήματος. Η κα Schreyer παρουσίασε στην COCOBU, στις 8 Ιουλίου, το πρώτο «Ενημερωτικό υπόμνημα της Επιτρόπου Schreyer στην Επιτροπή - Έκθεση προόδου αναφορικά με τον εκσυγχρονισμό του λογιστικού συστήματος της Ευρωπαϊκής Επιτροπής».

11. Εμπειρογνώμονες του ΕΕΣ πρέπει να συμμετέχουν, με συμβουλευτικό ρόλο, στη νέα επιτροπή λογιστικών προτύπων· (Casaca - 22)

Απάντηση της Επιτροπής:

Δύο μέλη του προσωπικού του Ελεγκτικού Συνεδρίου παρακολουθούν τις συνεδριάσεις της επιτροπής λογιστικών προτύπων με την ιδιότητα του παρατηρητή και παρέχουν συμβουλές σε ατομικό επίπεδο.

12. Έλλειψη ολοκλήρωσης του τρέχοντος αυτοματοποιημένου συστήματος λογιστικής και ανησυχία ότι το σύστημα αυτό δεν εξασφαλίζει ούτε το απαιτούμενο επίπεδο ασφαλούς πρόσβασης ούτε την αξιοπιστία της εισαγωγής δεδομένων από διάφορα μέρη του συστήματος· (Casaca - 25)

Απάντηση της Επιτροπής:

Η διάρθρωση του τρέχοντος συστήματος SINCOM2 απαιτεί να υπάρχει συμφωνία των δεδομένων για να εξασφαλίζεται η συνοχή των υποσυστημάτων. Αυτό έχει πραγματοποιηθεί για το 2001 και το 2002. Τα στοιχεία για το 2003 εξετάζονται εβδομαδιαίως για να διασφαλιστεί η συμφωνία. Η δραστηριότητα αυτή θα συνεχισθεί μέχρι να τεθεί σε εφαρμογή ένα νέο ολοκληρωμένο σύστημα που βασίζεται στην αυτοτέλεια των χρήσεων, βάσει των διατάξεων της τρέχουσας μεταρρύθμισης του λογιστικού συστήματος.

Η πρόσβαση στο SINCOM2 παρέχεται βάσει των εσωτερικών κανόνων της Επιτροπής και επικυρωμένων αιτήσεων από τους αρμόδιους προϊσταμένους. Η πρόσβαση διαχειριστών συστήματος έχει περιοριστεί αυστηρά - κανένας διαχειριστής συστήματος δεν έχει διαρκή πρόσβαση στο σύστημα και η πρόσβαση παρέχεται μόνο για περιορισμένη περίοδο και για προσδιορισμένα καθήκοντα τεχνικής φύσης. Όλες οι πράξεις είναι καταχωρημένες στο σύστημα. Έχει αναπτυχθεί μια αναθεωρημένη πολιτική ασφάλειας για το SINCOM2 σύμφωνα με τα αναγνωρισμένα διεθνή πρότυπα και εφαρμόζεται από τον Ιούλιο του 2003.

13. Διενέργεια ανάλυσης κόστους-ωφέλειας των εναλλακτικών λύσεων 2 («πρότυπο ενιαίο πακέτο») και 3 («νέο ολοκληρωμένο σύστημα») για την ανάπτυξη του ηλεκτρονικού λογιστικού συστήματος· (Casaca - 26)

Απάντηση της Επιτροπής:

Η Επιτροπή έχει μελετήσει και τις δύο εναλλακτικές λύσεις και έχει καταλήξει στο συμπέρασμα ότι η εναλλακτική λύση 3, ένα ολοκληρωμένο κεντρικό σύστημα που λαμβάνει λογιστικές πληροφορίες από ορισμένα τοπικά συστήματα, είναι το μόνο μέσο για την εισαγωγή συστήματος που βασίζεται στην αυτοτέλεια των χρήσεων μέχρι την προθεσμία του 2005. Όταν το νέο κεντρικό σύστημα τεθεί σε πλήρη εφαρμογή, θα πραγματοποιεί ανάλυση κόστους/ωφέλειας κάθε τοπικού συστήματος πριν να αποφασιστεί αν αυτό πρέπει να ενσωματωθεί στο κεντρικό σύστημα.

14. Πριν από τη λήψη της απόφασης, πρέπει να πραγματοποιηθεί λεπτομερής και ολοκληρωμένος έλεγχος των σχεδίων της Επιτροπής από εξωτερικούς εμπειρογνώμονες, προκειμένου να βελτιωθούν το δημοσιονομικό πλαίσιο (λεπτομερή χαρακτηριστικά Casaca - 23) και τα συνδεόμενα με αυτό συστήματα πληροφορικής (λεπτομερή χαρακτηριστικά, Casaca - 28). Τα αποτελέσματα πρέπει να παρουσιάζονται και να συζητούνται σε ακρόαση στο πλαίσιο της επιτροπής δημοσιονομικού ελέγχου· (Casaca - 29)

Απάντηση της Επιτροπής:

Στις 13 Μαΐου 2003, η Επιτροπή ζήτησε από τους εξωτερικούς ελεγκτές της, το Ευρωπαϊκό Ελεγκτικό Συνέδριο, να διενεργήσουν έλεγχο του σχεδίου εκσυγχρονισμού των λογαριασμών της. Στην απάντησή του της 23ης Μαΐου 2003, το Συνέδριο ανέφερε ότι ένας τέτοιος έλεγχος από το Συνέδριο θα ήταν πρόωρος, επειδή η υλοποίηση του σχεδίου είναι σε αρχικό στάδιο. Για να ανταποκριθεί στην ανησυχία του Κοινοβουλίου, ο υπόλογος της Επιτροπής ζήτησε από εξωτερικούς συμβούλους να πραγματοποιήσουν μελέτες σκοπιμότητας της ανακοίνωσης του Δεκεμβρίου και της υλοποίησης του σχεδίου. Η μελέτη αυτή ολοκληρώθηκε στις αρχές Ιουλίου και τα συμπεράσματά της παρουσιάστηκαν στο COCOBU από την κα Schreyer στις 8 Ιουλίου. Βλέπε επίσης απάντηση στο σημείο 10.

15. Να δώσει πλήρεις εξηγήσεις για τους λογαριασμούς της και στοιχεία ως προς τη νομική τους βάση, συμπεριλαμβανομένων και των διαφόρων τόμων και πινάκων· (Casaca - 32)

Απάντηση της Επιτροπής:

Οι ενοποιημένοι ετήσιοι λογαριασμοί των Ευρωπαϊκών Κοινοτήτων για το 2001 έχουν συνταχθεί σύμφωνα με τα άρθρα 78, 80 και 81 του δημοσιονομικού κανονισμού της 21ης Δεκεμβρίου 1997 που εφαρμόζεται στον γενικό προϋπολογισμό των Ευρωπαϊκών Κοινοτήτων, όπως έχει τροποποιηθεί τελευταία από τον κανονισμό του Συμβουλίου αριθ. 762/2001 της 9ης Απριλίου 2001. Συντάσσονται κάθε έτος από την Ευρωπαϊκή Επιτροπή και καταγράφουν τα δημοσιονομικά και λογιστικά δεδομένα όλων των Ευρωπαϊκών οργάνων.

Οι ετήσιοι λογαριασμοί των Κοινοτήτων παρουσιάζονται σε τέσσερις τόμους, ως ακολούθως:

. Τόμος I - Επιτροπή - Ανάλυση της δημοσιονομικής διαχείρισης,

. Τόμος II:

- Μέρος I: Επιτροπή - Κατάσταση της εκτέλεσης του προϋπολογισμού,

-Μέρος II: Οι δημοσιονομικές καταστάσεις της Επιτροπής και του οργανισμού εφοδιασμού EURATOM,

. Τόμος III - Δημοσιονομικές καταστάσεις του Ευρωπαϊκού Κοινοβουλίου, του Ευρωπαϊκού Συμβουλίου, του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του Ευρωπαίου Διαμεσολαβητή,

. Τόμος IV - Ενοποιημένες καταστάσεις για την εκτέλεση του προϋπολογισμού και ενοποιημένες δημοσιονομικές καταστάσεις

16. Να προβεί η Επιτροπή σε άμεση αξιολόγηση της αξιοπιστίας και ορθότητας των στοιχείων που περιλαμβάνονται στους τόμους I και IV των δημοσιονομικών καταστάσεών της· (Casaca - 33)

Απάντηση της Επιτροπής:

Τα στοιχεία για το 2001 έχουν ελεγχθεί από το ΕΕΣ, που επιβεβαίωσε την αξιοπιστία τους στην ΔΑ κεφάλαιο 9 της ετήσιας έκθεσής του με τον τίτλο «Αξιοπιστία των λογαριασμών»: «ΙΙΙ. Εξαιρουμένων των επιπτώσεων των παρατηρήσεων που συνοψίζονται στα στοιχεία α) έως δ) κατωτέρω και της παρατήρησης στην παράγραφο IV, το Συνέδριο έχει την άποψη ότι οι λογαριασμοί του οικονομικού έτους που έκλεισε στις 31 Δεκεμβρίου 2001, όπως δημοσιεύονται στην Επίσημη Εφημερίδα, αναπαριστούν πιστά τα έσοδα και τις δαπάνες των Κοινοτήτων για το έτος και τη δημοσιονομική τους κατάσταση στο τέλος του έτους ...».

17. Να χρησιμοποιεί πιστοποιημένα στοιχεία από τις δημοσιονομικές καταστάσεις της ως μόνη πηγή για οποιαδήποτε επίσημη κοινοποίηση στοιχείων του προϋπολογισμού· (Casaca - 34)

Απάντηση της Επιτροπής:

Τα στοιχεία που κοινοποιούν οι λογιστικές υπηρεσίες στο Ελεγκτικό Συνέδριο είναι επίσημα όπως και τα στοιχεία που κοινοποιούνται στις αρμόδιες για την απαλλαγή αρχές.

Αυτή η νομική αναφορά βασίζεται στα βασικά δεδομένα που περιλαμβάνονται στο λογιστικό σύστημα.

18. Να θεσπίσει πρότυπο πρόγραμμα σχετικά με την εισαγωγή πληροφοριών για τις ημερομηνίες τιμολογίων και πληρωμών στις ειδοποιήσεις που αποστέλλονται στους αποδέκτες· (Casaca - 38)

Απάντηση της Επιτροπής:

Το 2003 θα υλοποιηθεί ένα πρότυπο σχέδιο που αφορά τα προγράμματα της ΓΔ ΑΠΑΣΧΟΛΗΣΗΣ. Οι δικαιούχοι των ενισχύσεων θα ενημερώνονται για τις πληρωμές που πρόκειται να εισπράξουν αμέσως μόλις ο διατάκτης υποβάλει την αίτηση πληρωμής. Τα στοιχεία που ζητείται από τους δικαιούχους να κοινοποιούν στη συνέχεια θα αποτελούν απόδειξη του χρόνου της πραγματικής πληρωμής. Η νέα διαδικασία θα αξιολογηθεί με βάση το ενδιαφέρον που επιδεικνύουν οι δικαιούχοι γι' αυτή την προηγμένη ενημέρωση.

19. Να παρουσιάσει λεπτομερές πρόγραμμα δράσης, τον Ιούλιο του 2003, έτσι ώστε να συμπεριληφθούν στον προϋπολογισμό οι τόκοι που παρήχθησαν από τις προκαταβολικές πληρωμές και τα ποσά που ανακτήθηκαν· (Casaca - 43), βλέπε επίσης Casaca - 40 και 42)·

Απάντηση της Επιτροπής:

Όλοι οι τόκοι που εισπράττει η Επιτροπή εγγράφονται στους λογαριασμούς του προϋπολογισμού. Στον προγραμματιζόμενο εκσυγχρονισμό του λογιστικού συστήματος, η Επιτροπή εξετάζει τους άριστους τρόπους εγγραφής των τόκων που παράγονται από τις προχρηματοδοτήσεις και από ανακτήσεις ποσών, που δεν έχουν όμως εισπραχθεί ακόμη από την Επιτροπή.

Όσον αφορά την έκπτωση του 20% από τα ποσά που ανακτώνται βάσει των διατάξεων του κανονισμού (ΕΟΚ) αριθ. 595/91 του Συμβουλίου, η COCOBU ενημερώθηκε με επιστολή (AGRI 10440 με ημερομηνία 13/4/2003) ότι τα ποσά που αντιστοιχούν στην έκπτωση του 20% εγγράφονται σε ειδικές γραμμές του προϋπολογισμού. Η COCOBU έχει επίσης ενημερωθεί για τα συγκεκριμένα ποσά που έχουν εγγραφεί. Όσον αφορά τη χρησιμοποίηση αυτών των ποσών στα κράτη μέλη, εξηγήθηκε στην ίδια επιστολή ότι τα ποσά αυτά είναι πόροι των κρατών μελών και ότι η Επιτροπή δεν ερευνά με ποιο ακριβώς τρόπο χρησιμοποιούνται αυτά τα ποσά.

Αναφορικά με τους τόκους που παράγονται από τους λογαριασμούς του SAPARD, κοινοποιήθηκε επιστολή στην COCOBU (AGR 7132 με ημερομηνία 7 Μαρτίου 2003) στην οποία εξετάζεται το συγκεκριμένο ζήτημα που αφορά τη χρησιμοποίηση αυτών των ποσών. Η Επιτροπή ανέφερε στην εν λόγω επιστολή ότι οι υποψήφιες χώρες αναφέρουν τόσο την είσπραξη όσο και τη χρήση των τόκων. Οι τόκοι που παράγονται στους λογαριασμούς του SAPARD υπόκεινται σε δημοσιονομικό έλεγχο, και ιδίως στη διαδικασία εκκαθάρισης των λογαριασμών. Η νομοθεσία που εφαρμόζεται στο πρόγραμμα SAPARD (Κανονισμός (ΕΚ) αριθ. 2222/2000 της Επιτροπής) ορίζει ότι οι τόκοι που πιστώνονται στο λογαριασμό του SAPARD πρέπει να χρησιμοποιούνται αποκλειστικά για τους σκοπούς του προγράμματος (άρθρο 11 παράγραφος 3) και ότι η εκκαθάριση του λογαριασμού του SAPARD καλύπτει επίσης την εκκαθάριση του λογαριασμού σε ευρώ του SAPARD και τους τόκους που πιστώνονται σε αυτόν (άρθρο 13 παράγραφος 3).

b) Eurostat, Καταπολέμηση της απάτης

Eurostat

20. Η υπηρεσία εσωτερικού λογιστικού ελέγχου (ΥΕΛΕ) να εξετάσει έως το καλοκαίρι του 2003 τη νομιμότητα και κανονικότητα όλων των συμβάσεων που συνήψε η Eurostat από το 1999 και να περιλάβει στη διερεύνηση τις συμβάσεις που συνήψαν άλλες υπηρεσίες της Επιτροπής βάσει σύστασης της στατιστικής υπηρεσίας· (Casaca - 57)

Απάντηση της Επιτροπής:

Ανταποκρινόμενη σε ειδική αίτηση του Κοινοβουλίου, στις 11 Ιουνίου 2003, η Επιτροπή ανέθεσε στην υπηρεσία της εσωτερικού λογιστικού ελέγχου να εξετάσει την ανάθεση συμβάσεων και τις ενισχύσεις από την Eurostat ή με σύσταση της Eurostat σε άλλες υπηρεσίες της Επιτροπής. Η εξέταση αυτή πραγματοποιήθηκε στο πλαίσιο συμφωνηθείσας διαδικασίας. Τα αποτελέσματα της έρευνας κοινοποιήθηκαν εμπιστευτικά στο Κοινοβούλιο, βάσει του άρθρου 3 παράγραφος 2 του παραρτήματος ΙΙΙ και της συμφωνίας πλαισίου.

21. Πλήρης εφαρμογή των συστάσεων που περιλαμβάνει η έκθεση ελέγχου για τη EUROGRAMME, περιλαμβανομένης της σύστασης που αφορά το άρθρο 24 του κανονισμού υπηρεσιακής καταστάσεως· (Casaca - 58)

Απάντηση της Επιτροπής:

Τα μέτρα που έχουν ληφθεί για την υλοποίηση των συστάσεων που υποβλήθηκαν κατά την ανάλυση του φακέλου Prodcom μπορούν να συνοψισθούν ως ακολούθως:

(1) «Πρέπει να εφαρμοσθούν καλύτερες μέθοδοι ελέγχου των κριτηρίων που θεσπίζονται στην οδηγία 92/50 του Συμβουλίου και ιδίως στα άρθρα 31 και 32».

Ο οδηγός για τις προσκλήσεις υποβολής προσφορών, που επικαιροποιείται τακτικά και τελευταία το 2003 έχει ενισχύσει τους ελέγχους αυτών των κριτηρίων.

Η Eurostat διενεργεί πλέον αυστηρότερο έλεγχο των οικονομικών καταστάσεων που παρέχουν οι εταιρείες.

Για να υπάρξει μεγαλύτερη δημοσιονομική ετοιμότητα, οργανώθηκαν μαθήματα κατάρτισης για τον κύκλο ζωής δαπανών που τα παρακολούθησαν 56 άτομα το 2001, 36 άτομα το 2002 και 12 άτομα το 2003.

(2) «Σε εμφανείς περιπτώσεις υποβολής ψευδούς δηλώσεων ή παραλήψεως υποβολής πληροφοριών στην Επιτροπή, είναι δυνατό να εφαρμόζεται το άρθρο 29 (ζ)».

Οι διευθυντές της Eurostat θεώρησαν ότι τα στοιχεία που είχαν στη διάθεσή τους δεν δικαιολογούσαν την εφαρμογή του άρθρου 29 ζ) της οδηγίας 92/50. Οι διευθυντές της Eurostat θεώρησαν ότι οι συμπληρωματικές πληροφορίες τις οποίες έδωσαν οι αρμόδιοι της Eurogramme μετά από αίτηση της Eurostat δείχνουν ότι οι πληροφορίες που είχαν αρχικά δοθεί στερούνταν συνοχής, αλλά δεν ήταν ψευδείς.

Η OLAF εξέτασε την υπόθεση στο τέλος του 1999 και κατέληξε στο συμπέρασμα, βάσει των στοιχείων που ήταν διαθέσιμα τότε, ότι δεν δικαιολογούνταν η διακοπή των πληρωμών ή της ανάθεσης συμβάσεων στη Eurogramme.

Η OLAF αποφάσισε στις 2 Δεκεμβρίου 2000 να κινήσει εξωτερική έρευνα και, στις 5 Ιουλίου 2002, να διαβιβάσει τα στοιχεία στις δικαστικές αρχές του Λουξεμβούργου.

Η τελική έκθεση έρευνας της OLAF στάλθηκε πρόσφατα στη Γενική Γραμματεία τη Επιτροπής η οποία τη διαβίβασε αμέσως στην ΓΔ ESTAT. Η OLAF θα ενημερώσει την Επιτροπή για τα μέτρα που έλαβαν οι δικαστικές αρχές.

(3) «Η ΓΔ ESTAT πρέπει να περιλάβει στις διαδικασίες διαχείρισης προγράμματος σαφή δήλωση ότι δεν πρέπει να παρέχεται καμία βοήθεια σε αναδόχους για την πρόσληψη προσωπικού, ακόμα και αν αυτό θα σχετιζόταν με την επιτυχία του έργου».

(7) «Πρέπει να εφαρμόζονται σαφείς οδηγίες και κανόνες διαχείρισης των έργων που ανατίθενται σε εξωτερικούς φορείς, περιλαμβανομένων των φακέλων έργων, και πρέπει να ενταθούν οι ενέργειες κατάρτισης στη διαχείριση έργων».

Έχουν θεσπιστεί σαφέστεροι και περιεκτικότεροι κανόνες για τη διαχείριση έργων και, ιδίως για τη διαχείριση δραστηριοτήτων που ανατίθενται σε εξωτερικούς φορείς. Παρέχεται κατάρτιση σε διαχειριστές έργου σε τακτική βάση.

Οι ενέργειες αυτές περιλαμβάνουν οδηγίες σε διαχειριστές έργων να μην βοηθούν τους εργολήπτες για την πρόσληψη προσωπικού.

Εν τω μεταξύ, παρέχονται γενικές ενέργειες κατάρτισης στη διαχείριση έργου. Περίπου 100 άτομα παρακολούθησαν αυτά τα μαθήματα κατάρτισης το 2001 και το 2002.

(4) «Λαμβανομένης υπόψη της πρότασης συμβιβασμού από τον προϊστάμενο διοικητικής μονάδας, η τελική πληρωμή έπρεπε να εκτελεστεί, παρά την παραβίαση της σύμβασης».

Το τελικό ποσό πληρωμής στο Eurogramme (192 250 EUR, σε σύγκριση με το ποσό των 250 000 EUR της αρχικής σύμβασης) συνιστά απόφαση της διοίκησης που λαμβάνει υπόψη το έργο που έχει υλοποιηθεί.

(5) «Πρέπει να υπάρχει καλύτερη παρακολούθηση και τήρηση των συμβατικών υποχρεώσεων, όπως οι προθεσμίες και η ποιότητα των παρεχόμενων υπηρεσιών».

Έχει βελτιωθεί η διαδικασία δημοσιονομικών εκθέσεων για τις συμβάσεις. Οι κανόνες διαχείρισης των έργων και των δραστηριοτήτων που ανατίθενται σε εξωτερικούς φορείς θα ενισχυθούν και θα επισημοποιούν τα μέτρα παρακολούθησης.

(6) «Πρέπει να εφαρμόζονται σαφείς οδηγίες σε περιπτώσεις παραβίασης των όρων της σύμβασης». &

(12) «Πρέπει να εφαρμόζονται σαφείς οδηγίες για τις διαδικασίες ανανέωσης συμβάσεων».

Η Eurostat έχει τροποποιήσει τα εσωτερικά εγχειρίδιά της για τις προσκλήσεις υποβολής προσφορών, τις αναλήψεις υποχρεώσεων και τις επιχορηγήσεις σύμφωνα με το νέο δημοσιονομικό κανονισμό, τους κανόνες εφαρμογής και τις συστάσεις της υπηρεσίας εσωτερικού λογιστικού ελέγχου.

Τα εγχειρίδια αυτά τέθηκαν σε εφαρμογή την 1η Ιανουαρίου 2003.

(8) «Το άρθρο 24 παράγραφος 1 του κανονισμού υπηρεσιακής καταστάσεως πρέπει να ληφθεί υπόψη στην απάντηση στο υπόμνημα του αναδόχου της 14ης Σεπτεμβρίου 2000».

Η υπεύθυνη έργου της Eurostat για το Prodcom κα Schmidt-Brown επικαλέστηκε το άρθρο 24 του κανονισμού υπηρεσιακής καταστάσεως σε σχέση με μήνυση για συκοφαντική δυσφήμιση κατά του αναδόχου του Eurogramme την οποία υπέβαλε στο Κακουργιοδικείο του Λονδίνου. Η κα Schmidt-Brown ζήτησε οικονομική ενίσχυση από την Επιτροπή για την κάλυψη του κόστους της μήνυσης για συκοφαντική δυσφήμιση ενώπιον του Δικαστηρίου του Λονδίνου. Εντούτοις, η κα Schmidt-Brown ενημέρωσε στη συνέχεια την Επιτροπή ότι βρέθηκε συμβιβαστική λύση για την υπόθεση στο Λονδίνο και, κατά συνέπεια, έκλεισε η υπόθεση ενώπιον του Κακουργιοδικείου.

Ο συμβιβασμός αυτός σημαίνει ότι έπαψε να υφίσταται το αίτημα της κας Schmidt-Brown όπως αρχικά είχε διατυπωθεί.

Με βάση τα ανωτέρω, η Επιτροπή δήλωσε στη συνέχεια (το Μάιο του 2003) εγγράφως στην κα Schmidt-Brown ότι η επαγγελματική της συμπεριφορά υπήρξε πάντοτε άριστη. Η Επιτροπή αναγνώρισε επίσης ότι ο χειρισμός της υπόθεσής της δεν ήταν απολύτως σύμφωνος με τα υψηλά πρότυπα που επιδιώκει για τον εαυτό της η Επιτροπή.

Ως εκ τούτου, η Επιτροπή στήριξε την κα Schmidt-Brown.

(9) «Η διαχείριση όλων των εμπιστευτικών στοιχείων πρέπει να πραγματοποιείται σε εσωτερικό επίπεδο»,

(10) «Πρέπει να εξεταστεί το ενδεχόμενο εσωτερικής διαχείρισης του έργου PRODCOM» και

(11) «Όλες οι βάσεις δεδομένων και οι αιτήσεις πρέπει να είναι σύμφωνες με τα πρότυπα της Επιτροπής».

Το Σεπτέμβριο του 2001 διορίστηκε νέος διαχειριστής του έργου Prodcom. Ένα από τα καθήκοντά του ήταν να αναθέσει στο εσωτερικό της υπηρεσίας τις δραστηριότητες οι οποίες αναθέτονταν συνήθως σε εξωτερικές εταιρείες (η τελευταία εταιρεία στην οποία είχε ανατεθεί αυτή η σύμβαση ήταν η Eurogramme).

Οι δραστηριότητες αυτές συνίστανται:

- στην επεξεργασία δεδομένων που υποβάλλουν τα κράτη μέλη, με τη χρησιμοποίηση ενός συστήματος που αναπτύσσει και διαχειρίζεται η Eurogramme·

- η ανάλυση των δεδομένων·

- η προετοιμασία των δεδομένων για κοινοποίηση.

Η εσωτερική διαχείριση επιτυγχάνεται με την εσωτερική ανάπτυξη ενός μηχανογραφημένου συστήματος που λαμβάνει και επεξεργάζεται τα δεδομένα από τα κράτη μέλη, τα οποία στη συνέχεια υποβάλλονται σε επεξεργασία από άλλη βάση δεδομένων του Eurostat για τους σκοπούς της παραγωγής, της ανάλυσης και της διανομής.

Τα δεδομένα για το 2001 είχαν ήδη υποβληθεί σε επεξεργασία με τον νέο σύστημα το οποίο είναι σύμφωνο με τα πρότυπα της Επιτροπής.

22. Αναθεώρηση όλων των συμβάσεων και πληρωμών στην EUROGRAMME, αναστολή όλων των νέων συμβάσεων με τη συγκεκριμένη επιχείρηση και πλήρης εφαρμογή των διατάξεων του δημοσιονομικού κανονισμού που αφορούν τη μεταβίβαση των μετοχών της εν λόγω επιχειρήσεως σε νέα εταιρεία· (Casaca - 59)

Απάντηση της Επιτροπής:

Επειδή δεν είναι σαφής η ακριβής φύση της συναλλαγής μεταξύ της Eurogramme και της Calethon και δεν υπάρχουν πλήρη στοιχεία για τη δημοσιονομική και επιχειρησιακή ικανότητα της Calethon, η Eurostat αποφάσισε να αναστείλει όλες τις πληρωμές στο πλαίσιο υφισταμένων συμβάσεων προς την Eurogramme και την Calethon για προληπτικούς λόγους. Εντούτοις, η Επιτροπή οφείλει να καταβάλει τις πληρωμές οι οποίες αφορούν εργασίες που έχουν ήδη εκτελεστεί.

Πριν από την πραγματοποίηση οιασδήποτε πληρωμής πραγματοποιείται εξαντλητική ανάλυση των οφειλόμενων ποσών βάσει της σύμβασης σε σύγκριση με τις μέχρι τώρα εκτελεσθείσες εργασίες. Η ίδια απόφαση εφαρμόζεται και από τις άλλες εμπλεκόμενες υπηρεσίες της Επιτροπής.

Επιπλέον, μετά τη δέσμευση που ανέλαβε η Επιτροπή προς την COCOBU στις 28 Φεβρουαρίου 2003, η Επιτροπή κοινοποίησε στην εταιρεία την καταγγελία υφισταμένων συμβάσεων οι οποίες αφορούν στατιστική δραστηριότητα, σύμφωνα με το άρθρο 7, παράγραφος 1 των γενικών όρων των συμβάσεων.

Οι δύο τραπεζικοί λογαριασμοί της EUROGRAMME που αναφέρονται στο «Φάκελο τρίτου μέρους» καταχωρήθηκαν το σύστημα έγκαιρης προειδοποίησης στις 31.3.2003, κατόπιν επίσημης αίτησης που υπέβαλε η OLAF.

Συνεπώς, από την ημερομηνία αυτή (31/03), κάθε διατάκτης που προγραμματίζει πληρωμή για τον ένα από τους δύο αυτούς τραπεζικούς λογαριασμούς ενημερώνεται «σε απευθείας σύνδεση» για την κατάσταση και μπορεί/οφείλει να επικοινωνήσει με εντεταλμένο υπάλληλο της OLAF.

Ακόμη, η ΥΕΛΕ ανέλαβε να διερευνήσει τις διαδικασίες ανάθεσης ενός δείγματος εμπορικών συμβάσεων και ενισχύσεων. Βασίζεται σε αναλήψεις υποχρεώσεων που εγκρίθηκαν κατά τα οικονομικά έτη 1999 έως 2002 που ανατέθηκαν από τη Eurostat ή μετά από σύστασή της.

Καταπολέμηση της απάτης

23. Να επανεξετάσει τη διαδικασία ενημέρωσης μεταξύ της OLAF και της Επιτροπής και να λάβει τα απαραίτητα διορθωτικά μέτρα, διότι η Επιτροπή αγνοεί τις καταγγελίες της OLAF προς δικαστικές αρχές των κρατών μελών· (Casaca - 60)

Απάντηση της Επιτροπής:

Η αξιολόγηση της OLAF που πραγματοποιήθηκε βάσει του άρθρου 15 του σχετικού κανονισμού είχε ήδη επισημάνει την ανάγκη να βελτιωθούν οι διαδικασίες ανταλλαγής πληροφοριών για εσωτερικές και εξωτερικές έρευνες με την πλήρη τήρηση όλων των κανόνων που διέπουν τις δραστηριότητες της υπηρεσίας.

Λαμβάνονται μέτρα για να βελτιωθούν οι συνθήκες συνεργασίας μεταξύ της OLAF και της Επιτροπής. Οι επιχειρησιακές οδηγίες τις οποίες έδωσε η OLAF στους ελεγκτές της αναφορικά με την ενημέρωση της Επιτροπής και τις εσωτερικές έρευνες στο εσωτερικό της Επιτροπής τέθηκαν σε εφαρμογή στις 23 Ιουνίου 2003. Οι οδηγίες αυτές θα εφαρμοστούν καταρχήν πειραματικά για διάστημα 6 μηνών και στη συνέχεια θα αποφασιστεί, με βάση την εμπειρία που θα έχει αποκτηθεί, αν η εφαρμογή τους θα επεκταθεί και σε άλλα όργανα, αποκεντρωμένους οργανισμούς και φορείς.

Επιπλέον, στις 25 Ιουλίου 2003, η Επιτροπή ενέκρινε σχέδιο μνημονίου συμφωνίας μεταξύ της Επιτροπής και της OLAF αναφορικά με κώδικα δεοντολογίας για τη διασφάλιση της έγκαιρης ανταλλαγής πληροφοριών μεταξύ της OLAF και της Επιτροπής όσον αφορά τις εσωτερικές έρευνες που διενεργεί η OLAF στην Επιτροπή. Η Επιτροπή διαβίβασε το σχέδιο αυτό στο Ευρωπαϊκό Κοινοβούλιο και ο Γενικός Διευθυντής της Ευρωπαϊκής Υπηρεσίας Καταπολέμησης της Απάτης στην εποπτική επιτροπή της OLAF για να υποβάλουν τις παρατηρήσεις τους.

Ο πρόεδρος της Επιτροπής δεσμεύθηκε, στις 25 Σεπτεμβρίου, στη Διάσκεψη των Προέδρων, να υποβάλει σχέδιο δράσης με συστάσεις για βελτιώσεις με στόχο την εδραίωση της μεταρρύθμισης και την εγγύηση της πλήρους αυτονομίας της OLAF σε ένα καθαρά πολιτικό πλαίσιο.

Η OLAF είναι αυτή που ήλθε σε επαφή με εθνικές δικαστικές αρχές. Η OLAF διαθέτει μια διοικητική μονάδα που αποτελείται από δικαστές των κρατών μελών, ένα από τα καθήκοντα της οποίας είναι να διασφαλίζει την σωστή δικαστική παρακολούθηση των υποθέσεων τις οποίες παραπέμπει στις εθνικές δικαστικές αρχές.

Η OLAF είναι αυτή που οφείλει να παρέχει στην Επιτροπή τις απαιτούμενες πληροφορίες για τα μέτρα που πρέπει να λαμβάνονται, όταν η OLAF παραπέμπει μια υπόθεση στις εθνικές δικαστικές αρχές. Το άρθρο10 παράγραφος 3 του κανονισμού επιτρέπει στην OLAF να ενημερώνει το εμπλεκόμενο όργανο κατά τη διάρκεια των εσωτερικών ελέγχων.

24. Να εξασφαλιστεί ότι τα κράτη μέλη διαθέτουν δικά τους λογιστικά συστήματα και συστήματα λογιστικού ελέγχου και ελέγχου, να συσταθούν διοικητικές μονάδες καταπολέμησης της απάτης με την OLAF και να βελτιωθεί η συνεργασία με το Ελεγκτικό Συνέδριο. (Casaca - 67)

Απάντηση της Επιτροπής:

Η Επιτροπή ελέγχει ήδη σε τακτική βάση αν τα κράτη μέλη έχουν ήδη θέσει σε εφαρμογή επαρκή συστήματα ελέγχου και λογιστικού ελέγχου. Ο τρόπος με τον οποίο τα κράτη μέλη οργανώνουν τις δημόσιες διοικήσεις τους είναι θέμα εθνικής αρμοδιότητας, αν και η Επιτροπή ευνοεί τους σαφώς προσδιορισμένους οριζόντιους μηχανισμούς καταπολέμησης της απάτης. Η OLAF συνεργάζεται τακτικά με όλες τις αρμόδιες υπηρεσίες καταπολέμησης της απάτης σε βάρος του κοινοτικού προϋπολογισμού στα κράτη μέλη. Επιπλέον, η OLAF και το Ελεγκτικό Συνέδριο έχουν συνάψει μνημόνιο συμφωνίας για την αμοιβαία ανταλλαγή πληροφοριών.

Από το Νοέμβριο του 2002 έως τον Ιανουάριο του 2003, η OLAF διενήργησε κοινό έλεγχο με τις Γενικές Διευθύνσεις που είναι αρμόδιες για τα Διαρθρωτικά Ταμεία ως προς την εφαρμογή εκ μέρους των κρατών μελών των διατάξεων του κανονισμού (ΕΚ) αριθ. 1681/94 της Επιτροπής σχετικά με τα συστήματα και τις διαδικασίες κοινοποίησης και παρακολούθησης παρατυπιών καθώς και την εφαρμογή του άρθρου 8 του κανονισμού (ΕΚ) αριθ. 438/2001. Τα συμπεράσματα αυτού του ελέγχου θα διαβιβαστούν στα κράτη μέλη, το Συμβούλιο, το Ευρωπαϊκό Κοινοβούλιο και το Ευρωπαϊκό Ελεγκτικό Συνέδριο.

Γ) Εξωτερική ανάθεση δραστηριοτήτων

ΠΟΛΙΤΙΚΗ ΠΡΟΣΩΠΙΚΟΥ

25. Να θεσπίσει η Επιτροπή κώδικα συμπεριφοράς για το προσωπικό της με τον οποίο να εξασφαλίζεται η διαφάνεια και ο διαχωρισμός μεταξύ ιδιωτικών και δημόσιων συμφερόντων. (Casaca - 44)

Απάντηση της Επιτροπής:

Έχει συνταχθεί διοικητικός οδηγός ο οποίος δημοσιεύθηκε στο εσωτερικό ηλεκτρονικό δίκτυο της Επιτροπής και παρέχει οδηγίες σε υπαλλήλους όσον αφορά τις υποχρεώσεις τους γενικά και την ανάγκη διαχωρισμού μεταξύ των ιδιωτικών συμφερόντων και των δημόσιων συμφερόντων.

Σύμφωνα με τα εσωτερικά πρότυπα ελέγχου που θέσπισε η Επιτροπή έχει εκδώσει (ειδικά πρότυπο ελέγχου αριθ. 1) αναφορικά με την «ηθική και ακεραιότητα»), οι ΓΔ και οι υπηρεσίες έχουν κοινοποιήσει διάφορα έγγραφα στο προσωπικό (μεταξύ άλλων τον κανονισμό επιχειρησιακής κατάστασης, κώδικα ορθής διοικητικής συμπεριφοράς).

Η ΥΕΛΕ εποπτεύει την εφαρμογή αυτών των κανόνων.

Τα θέματα αυτά θα επισημανθούν εκ νέου σε υπόμνημα προς το προσωπικό για να υπάρξει μεγαλύτερη ενημέρωση, προσοχή και ευαισθητοποίηση.

26. Να παρακολουθεί εκ του σύνεγγυς τη χορήγηση αδείας για προσωπικούς λόγους και να επανεξετάσει προηγούμενες αποφάσεις της. (Casaca - 45)

Απάντηση της Επιτροπής:

Η Επιτροπή, στο πλαίσιο της διαδικασίας μεταρρύθμισης, αποφάσισε να ενθαρρύνει την εξωτερική κινητικότητα, για να δώσει στους υπαλλήλους της τη δυνατότητα να αποκτήσουν νέες δεξιότητες και γνώσεις επωφελείς και για τους ίδιους και για το Όργανο. Εντούτοις, η Επιτροπή θεωρεί ότι, για λόγους διαφάνειας, οι διατάξεις σχετικά με την άδεια άσκησης εξωτερικής δραστηριότητας πρέπει να εντάσσονται σε ένα ενιαίο μέτρο που να αναφέρει λεπτομερώς τους παράγοντες που πρέπει να λαμβάνονται υπόψη κατά τη λήψη της απόφασης για τη χορήγηση παρόμοιας άδειας.

Ως εκ τούτου, η Επιτροπή προτίθεται να θεσπίσει νέους κανόνες για την παροχή αδείας για την άσκηση εξωτερικών δραστηριοτήτων μέχρι το τέλος του 2003 - αρχές 2004. Οι εν λόγω αναθεωρημένες διατάξεις θα κάνουν σαφέστερη σύνδεση μεταξύ της χορήγησης αδείας για την άσκηση εξωτερικών δραστηριοτήτων και της χορήγησης αδείας για προσωπικούς λόγους.

Οι διατάξεις αυτές θα εφαρμόζονται επίσης και κατά την ετήσια επανεξέταση αδειών που έχουν ήδη χορηγηθεί.

27. Να τροποποιήσει τις προτάσεις της για την αναθεώρηση του κανονισμού υπηρεσιακής κατάστασης σχετικά με το κόστος των συνταξιοδοτικών συντελεστών στάθμισης. (Casaca - 47)

Απάντηση της Επιτροπής:

Στις 19 Μαΐου 2003, το Συμβούλιο εξέδωσε «Πρόταση της Προεδρίας για την αναθεώρηση του κανονισμού υπηρεσιακής κατάστασης» που περιλαμβάνει την ακόλουθη πολιτική συμφωνία αναφορικά με τη διόρθωση των συνταξιοδοτικών συντελεστών στάθμισης:

«Οι συντελεστές στάθμισης (διορθωτικοί συντελεστές) δεν θα εφαρμόζονται σε συνταξιοδοτικά δικαιώματα που έχουν συγκεντρωθεί μετά την έναρξη ισχύος του νέου κανονισμού υπηρεσιακής κατάστασης. Τα αποκτηθέντα δικαιώματα των συνταξιοδοτούμενων σημερινών υπαλλήλων που θα επιστρέψουν στο κράτος καταγωγής θα τηρηθούν με την εφαρμογή συντελεστών για κάθε χώρα (οι οποίοι δεν είναι δυνατό να είναι κατώτεροι του 100%, περιλαμβανομένων των σημερινών συνταξιούχων), στο μέρος της σύνταξης που προκύπτει από συνταξιοδοτικά δικαιώματα που έχουν συγκεντρωθεί μέχρι να τεθεί σε ισχύ ο νέος κανονισμός υπηρεσιακής κατάστασης».

Η Επιτροπή υποστηρίζει το συμβιβασμό που επιτεύχθηκε στο Συμβούλιο και θα ενσωματώσει αυτή τη διάταξη στις τροποποιημένες προτάσεις που θα υποβάλει στο Συμβούλιο φέτος το φθινόπωρο.

ΠΟΛΙΤΙΚΗ ΕΞΩΤΕΡΙΚΗΣ ΑΝΑΘΕΣΗΣ ΔΡΑΣΤΗΡΙΟΤΗΤΩΝ

28. Να πραγματοποιήσει ενδελεχή ανάλυση της ανάγκης και της προστιθέμενης αξίας των διοικητικών λειτουργιών που θα εκτελέσει ο οργανισμός πριν από την απόφαση για τη δημιουργία οποιοιδήποτε εκτελεστικού μηχανισμού. (Casaca - 51)

Απάντηση της Επιτροπής:

Η προετοιμασία κάθε απόφασης για τη δημιουργία ενός εκτελεστικού οργανισμού υπάγεται στην αρμοδιότητα της κάθε ενδιαφερόμενης ΓΔ. Ο φάκελος περιλαμβάνει ανάλυση «κόστους-ωφέλειας» που θα μπορούσε να καλύπτει τη δραστηριότητα η οποία αναφέρεται στο σημείο 28. Το άρθρο 3 του κανονισμού αριθ. 58/2003 περί θεσπίσεως του καταστατικού των εκτελεστικών οργανισμών περιέχει ακριβείς διατάξεις για την ανάλυση κόστους-ωφέλειας. Πριν η Επιτροπή αποφασίσει την ίδρυση εκτελεστικού οργανισμού, πρέπει να υποβάλει σχέδιο σε μια κανονιστική επιτροπή. Η επιτροπή έχει στη διάθεσή της όλα τα στοιχεία μιας ανάλυσης κόστους-ωφέλειας. Οι άλλες ΓΔ και οι υπηρεσίες της Επιτροπής ζητούν τη γνώμη της ΓΔ Προϋπολογισμού κατά τη διάρκεια των διυπηρεσιακών διαβουλεύσεων. Εφόσον είναι υπεύθυνη για τη διαδικασία της επιτροπής για τους εκτελεστικούς οργανισμούς και έχει συντάξει τον κανονισμό πλαίσιο για το καθεστώς αυτών των εκτελεστικών οργανισμών (αριθ. 58/2003), η ΓΔ Προϋπολογισμού προσφέρει την τεχνογνωσία και τη βοήθειά της για την ορθή προετοιμασία των φακέλων.

Η Επιτροπή εξετάζει τη σκοπιμότητα ίδρυσης ενός εκτελεστικού οργανισμού για να αντικαταστήσει τα Γραφεία Τεχνικής Βοήθειας τα οποία δημιουργήθηκαν σε μεταβατική βάση. Η τελική απόφαση για τη σύσταση αυτού του οργανισμού θα εκδοθεί μόνο αφού ληφθούν πρώτα υπόψη τα συμπεράσματα μελέτης σκοπιμότητας και ανάλυσης κόστους/ωφέλειας που έχουν ανατεθεί σε εξωτερική εταιρεία συμβούλων.

29. Να επανεξετάσει προσεκτικά την πολιτική της σε σχέση με τη εξωτερική ανάθεση δραστηριοτήτων, κυρίως έχοντας υπόψη την αυτοτέλεια των χρήσεων του προϋπολογισμού. (Casaca - 52)

Απάντηση της Επιτροπής:

Από το 1999, η Επιτροπή ανέλαβε την αναδιοργάνωση της πολιτικής της για την εξωτερική ανάθεση δραστηριοτήτων, εστιάζοντας το κύριο βάρος στα βασικά καθήκοντα και τις δραστηριότητές της και αναλαμβάνοντας αποτελεσματικό έλεγχο των εκτελεστικών και βοηθητικών δραστηριοτήτων μέσω στενότερα ελεγχόμενων μηχανισμών στους οποίους διατίθεται το απαραίτητο ειδικευμένο προσωπικό.

Τα νέα μέσα εξωτερικής ανάθεσης δραστηριοτήτων έχουν σχεδιαστεί για να εφαρμόσουν αυτή την πολιτική και να αναλάβουν τα καθήκοντα που ασκούσαν προηγουμένως τα Γραφεία Τεχνικής Βοήθεια (ΓΤΒ). Ο νέος κανονισμός για τους εκτελεστικούς οργανισμούς, που εκδόθηκε από το Συμβούλιο πέρυσι το Δεκέμβριο, αποτελεί καθοριστικό στοιχείο αυτού του συνόλου. Εντούτοις, για τη θέσπιση νομικών μέσων και για την εφαρμογή τους απαιτείται κάποιο χρονικό διάστημα. Στο μεταξύ, η Επιτροπή αποφάσισε να λάβει μέτρα για να επανορθώσει την κατάσταση αναφορικά με τα καθήκοντα που έχουν ανατεθεί σε ορισμένα ΓΤΒ.

Η εξωτερική ανάθεση της διαχείρισης κοινοτικών προγραμμάτων λαμβάνει διάφορες μορφές, ανάλογα με τους τομείς ή τις δραστηριότητες στις οποίες εφαρμόζεται. Πρέπει να τηρούνται ορισμένα όρια και περιορισμοί κατά την εξωτερική ανάθεση καθηκόντων. Ειδικότερα, η εξωτερική ανάθεση δεν απαλλάσσει την Επιτροπή από τις αρμοδιότητες που της έχουν αναθέσει οι Συνθήκες είτε μέσω των εκτελεστικών εξουσιών που της έχει αναθέσει το Συμβούλιο (άρθρο 202) είτε της ευθύνης για την εκτέλεση του προϋπολογισμού (άρθρο 274). Ιδιαίτερα τα καθήκοντα δημόσιας αρχής δεν είναι δυνατό να μεταβιβάζονται σε ιδιωτικούς οργανισμούς.

Ο εξωτερικός φορέας στον οποίο ανατίθεται η άσκηση καθηκόντων πρέπει να ορίζεται κατά τρόπο που να διατηρείται η συνέχεια της ευθύνης μεταξύ της Επιτροπής και των οργανισμών στους οποίους αναθέτει εξουσίες και να παρέχει στην Επιτροπή τον αποτελεσματικό έλεγχο των καθηκόντων τα οποία αναθέτει σε εξωτερικούς οργανισμούς.

Η απόφαση για την εξωτερική ανάθεση δραστηριοτήτων πρέπει να λαμβάνεται πάντοτε με γνώμονα τη χρηστή διαχείριση και να συνοδεύεται, κατά περίπτωση, με απλούστευση και διασαφήνιση των διαδικασιών διαχείρισης και επειδή είναι οικονομικά συμφερότερη από την απευθείας διαχείριση σε κεντρικό επίπεδο.

Τα καθήκοντα που ανατίθενται σε εξωτερικές εταιρείες του ιδιωτικού τομέα ή σε οργανισμούς εκτός από αυτά που έχουν αποστολή δημόσιας υπηρεσίας είναι καθήκοντα τεχνικής πραγματογνωμοσύνης και διοικητικές, προπαρασκευαστικές ή βοηθητικές εργασίας που δεν συνιστούν ούτε άσκηση δημόσιας εξουσίας ούτε άσκηση διακριτικής ευχέρειας εκτίμησης.

Οι αρχές αυτές περιέχονται στο νέο δημοσιονομικό κανονισμό, το άρθρο 54 του οποίου ορίζει ότι η Επιτροπή, δεν μπορεί να αναθέτει σε τρίτους τις εκτελεστικές αρμοδιότητες που συνεπάγονται ευρύ περιθώριο εκτίμησης κατά την ερμηνεία των πολιτικών επιλογών. Το ίδιο άρθρο ορίζει επίσης την «έμμεση κεντρική διαχείριση» και επιτρέπει την ανάθεση δραστηριοτήτων σε εξωτερικούς φορείς. Επιπλέον, το άρθρο 57 υπενθυμίζει τους βασικούς περιορισμούς ως προς την ανάθεση δραστηριοτήτων στον ιδιωτικό τομέα.

Έχουν εφαρμοστεί τρεις μορφές εξωτερικής ανάθεσης καθηκόντων διαχείρισης προγραμμάτων.

Τα εκτελεστικά καθήκοντα που υπάγονται στην αρμοδιότητα δημόσιων αρχών, ή για τα οποία δεν υφίσταται πραγματικά ανταγωνιστική αγορά, είναι δυνατό να ασκούνται:

(i) με ανάθεση, δηλαδή με τη μεταβίβαση εκτελεστικών αρμοδιοτήτων σε κοινοτικούς δημόσιους οργανισμούς (εκτελεστικούς οργανισμούς) που θεωρείται ότι αποτελούν μέρος ενός διευρυμένου διοικητικού κοινοτικού μηχανισμού·

(ii) με αποκέντρωση, δηλαδή την ανάθεση εκτελεστικών αρμοδιοτήτων σε εθνικούς οργανισμούς με αποστολή δημόσιας υπηρεσίας που στηρίζεται από το κράτος, για να ενεργούν ως εταίροι στην άσκηση ορισμένων κοινοτικών πολιτικών.

Ορισμένα καθήκοντα που απαιτούν τεχνική γνώση και διάφορες προπαρασκευαστικές ή βοηθητικές διοικητικές δραστηριότητες, που δεν υπάγονται εγγενώς στον τομέα των δημόσιων αρχών ούτε απαιτούν την άσκηση διακριτικής ευχέρειας εκτίμησης είναι δυνατό να ασκούνται με:

(iii) την ανάθεση σε εξωτερικούς φορείς μέσω ανάθεσης συμβάσεων στον ιδιωτικό τομέα. Η σχέση μεταξύ της Επιτροπής και του φορέα παροχής υπηρεσιών ορίζεται με ιδιωτική σύμβαση, συνήθως, υπό μορφή σύμβασης παροχής υπηρεσίας μετά από διαδικασία διαγωνισμού. Οι υπηρεσίες αφορούν ειδικά καθήκοντα κατά τη διάρκεια του κύκλου ζωής ενεργειών κατά την υλοποίηση ενός κοινοτικού προγράμματος. Η Επιτροπή παραμένει υπεύθυνη για να διασφαλίζει ότι τα καθήκοντα ασκούνται πλήρως σύμφωνα με τους όρους της συγγραφής υποχρεώσεων.

30. Να ποσοτικοποιήσει το ταχύτερο δυνατό το βαθμό εξωτερικής ανάθεσης διοικητικών καθηκόντων με ανάλυση ανά υπηρεσία της Επιτροπής και σύμφωνα με τον αριθμό διαγωνισμών και διαδικασιών διαγωνισμού, τον αριθμό συμβάσεων και τον κατάλογο σημαντικών αποδεκτών των συμβάσεων κατά χρηματοοικονομική αξία. (Casaca - 53)

Απάντηση της Επιτροπής:

Το 2000, η Επιτροπή πραγματοποίησε μια διεξοδική αξιολόγηση των υφισταμένων και προγραμματιζόμενων ΓΤΒ και επανεκτίμησε τα καθήκοντά τους βάσει των κριτηρίων που καθορίζουν το πεδίο και τα όρια των διαφόρων μορφών εξωτερικής ανάθεσης δραστηριοτήτων. Τα διαθέσιμα στοιχεία για τον ποσοτικό προσδιορισμό του βαθμού εξωτερικής ανάθεσης διοικητικών καθηκόντων αφορά τα Γραφεία Τεχνικής Βοήθειας (ΓΤΒ) που απαριθμούνται στο παράρτημα της τροποποιητικής επιστολής αριθ. 1 της 4ης Σεπτεμβρίου 2000 του προσχεδίου προϋπολογισμού (ΠΠ) για το 2001.

Αυτή η τροποποιητική επιστολή απαριθμούσε 124 συμβάσεις με τα ΓΤΒ τα οποία χρησιμοποιούσε ή σχεδίαζε να χρησιμοποιήσει η Επιτροπή. Η σχετική αθροιστική ετήσια δαπάνη εκτιμήθηκε σε 133,6 εκατ. EUR περίπου.

Τα ΓΤΒ θα μπορούσαν να διατηρηθούν, εάν τα καθήκοντα που τους ανατίθενται περιορίζονται αυστηρά σε τεχνική πραγματογνωμοσύνη και σε διοικητικά, προπαρασκευαστικά ή βοηθητικά καθήκοντα που δεν συνεπάγονται ούτε την άσκηση δημόσιας εξουσίας ούτε άσκηση διακριτικής ευχέρειας εκτίμησης.

Η τροποποιητική επιστολή προβλέπει τη διατήρηση 24 ΓΤΒ. Η Επιτροπή ενημερώνει τον κατάλογο τακτικά και στη συνέχεια τον αποστέλλει στις αρμόδιες επιτροπές του Ευρωπαϊκού Κοινοβουλίου. Περιέχει ακριβή στοιχεία για τον αριθμό των καταργηθέντων ΓΤΒ, των υπόλοιπων ΓΤΒ και τις ημερομηνίες λήξης των συμβάσεών τους.

Για τα ΓΤΒ που δεν ικανοποιούν τα ελάχιστα κριτήρια για την ανάθεση δραστηριοτήτων υπό αποδεκτούς όρους, η Επιτροπή πρότεινε εναλλακτικές λύσεις. Για τα περισσότερα ΓΤΒ, η εντοπισθείσα μακροπρόθεσμη λύση ήταν η ίδρυση εκτελεστικών οργανισμών. Σε αναμονή της έκδοσης του οργανισμού για τους εκτελεστικούς οργανισμούς, ο οποίος δεν εκδόθηκε πριν από το τέλος του 2002, η Επιτροπή επινόησε ένα μεταβατικό σύστημα που επιτρέπει την ταχεία κατάργηση των ΓΤΒ, όπως ζήτησε η αρμόδια για τον προϋπολογισμό αρχή. Αυτό είχε σαν αποτέλεσμα τη σταδιακή επαναφορά καθηκόντων στις υπηρεσίες της Επιτροπής με ταυτόχρονη διατήρηση της συνέχειας του προγράμματος και ελαχιστοποίηση του κινδύνου συμβατικών διαφορών.

Στην πράξη, η Επιτροπή εφαρμόζει τις ακόλουθες μεταβατικές λύσεις για κάθε περίπτωση χωριστά:

- είτε την προσωρινή επαναφορά των καθηκόντων στην αρμόδια υπηρεσία της Επιτροπής, στο επίπεδο της κεντρικής διοίκησης ή στις αντιπροσωπείες σε τρίτες χώρες, που πρέπει να είναι σε θέση να προσλαμβάνει με σύμβαση εξωτερικό προσωπικό καταλογίζοντας το κόστος στη γραμμή ΒΑ του προϋπολογισμού για τα σχετικά προγράμματα·

- είτε με την παράταση υφισταμένων συμβάσεων και την πρόβλεψη, εάν είναι απαραίτητο, περιοριστικότερων όρων για τα υπό εκτέλεση καθήκοντα.

Το 2002, οι πληρωμές ανήλθαν σε 28,1 εκατ. EUR, παρουσιάζοντας πολύ μεγάλη μείωση σε σύγκριση με το 2000. Η τάση αυτή είναι ακόμη πιο εντυπωσιακή όσον αφορά τις αναλήψεις υποχρεώσεων, οι οποίες ανήλθαν σε 16 εκατ. EUR περίπου το 2002).

Τα αριθμητικά στοιχεία που είναι ενημερωμένα μέχρι τις 3 Ιουλίου 2003 έχουν ως εξής: ο συνολικός αριθμός των ΓΤΒ μειώθηκε σε 12. Αυτό σημαίνει ότι έχουν κλείσει 114 ΓΤΒ και άλλα θα καταργηθούν όταν ικανοποιηθούν οι όροι για την ίδρυση ενός εκτελεστικού οργανισμού κατ' εφαρμογή του κανονισμού (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί καθορισμού του καθεστώτος των εκτελεστικών οργανισμών στους οποίους θα ανατεθούν ορισμένα καθήκοντα διαχείρισης ευρωπαϊκών προγραμμάτων. [1]

[1] Δημοσιεύθηκε στην ΕΕ L 11, 16.1.2003, σ.1.

Οι κανόνες για την ανάθεση καθηκόντων τεχνικής και διοικητικής βοήθειας κατά την εφαρμογή κοινοτικών προγραμμάτων έχουν γίνει αυστηρότεροι [2], και ιδίως το άρθρο 57 του νέου δημοσιονομικού κανονισμού [3] σύμφωνα με το οποίο:

[2] - Ανακοίνωση της κας Schreyer και του κ. Kinnock για τις κατευθύνσεις της πολιτικής στον τομέα της εξωτερικής ανάθεσης δραστηριοτήτων, SEC(1999) 2051/7 της 14ης Δεκεμβρίου 1999·

[3] Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων, δημοσιεύθηκε στην ΕΕ L 248, 16.9.2002, σ.1.

1. Η Επιτροπή δεν μπορεί να αναθέτει πράξεις εκτέλεσης για πόρους προερχόμενους από τον προϋπολογισμό, περιλαμβανομένης της πληρωμής και της είσπραξης, σε εξωτερικούς φορείς ή οργανισμούς ιδιωτικού δικαίου, με εξαίρεση αυτούς στους οποίους έχει ανατεθεί δημόσια υπηρεσία υπό την εγγύηση του κράτους σύμφωνα με τις διατάξεις του άρθρου 54, παράγραφος 2, στοιχείο γ).

2. Τα καθήκοντα που είναι δυνατό να ανατίθενται μέσω συμβάσεων σε εξωτερικούς φορείς ή οργανισμούς ιδιωτικού δικαίου, εκτός αυτών στους οποίους έχει ανατεθεί δημόσια υπηρεσία υπό την εγγύηση του κράτους, είναι καθήκοντα τεχνικής πραγματογνωμοσύνης και διοικητικά, προπαρασκευαστικά ή δευτερεύοντα καθήκοντα που δεν εμπεριέχουν ούτε άσκηση δημόσιας εξουσίας ούτε άσκηση διακριτικής ευχέρειας εκτίμησης.

Για να διασφαλισθεί η τήρηση αυτών των διατάξεων, η Επιτροπή λαμβάνει τη γνώμη της Γενικής Διεύθυνσης Προϋπολογισμού πριν να αναθέσει με σύμβαση την παροχή υπηρεσιών τεχνικής βοήθειας.

31. Να εκπονήσει συνολική μελέτη των δραστηριοτήτων στις οποίες επιδίδονται επί του παρόντος διάφοροι κοινοτικοί φορείς και οι οποίες μπορεί να επικαλύπτονται ή να υπηρετούν αυτούς τους σκοπούς. (Casaca - 54)

Απάντηση της Επιτροπής:

Η πιθανή επικάλυψη του Ευρωπαϊκού Ιδρύματος Επαγγελματικής Εκπαίδευσης (ΕΙΕΕ) και του CEDEFOP έχει εκτιμηθεί τόσο με την εξωτερική αξιολόγηση του CEDEFOP που πραγματοποιήθηκε το 2001, καθώς και με την εξωτερική αξιολόγηση του ΕΙΕΕ (COM(2003)287 τελικό). Οι εξωτερικές αξιολογήσεις επιβεβαίωσαν ότι δεν υπάρχει επικάλυψη μεταξύ των δύο οργανισμών, οι οποίοι έχουν χωριστό πεδίο γεωγραφικής δράσης και τελείως διαφορετικές αποστολές και καθήκοντα: το CEDEFOP συμβάλλει στη διαμόρφωση της κοινοτικής πολιτικής στον τομέα της επαγγελματικής κατάρτισης, μέσω της διακρατικής συνεργασίας στο εσωτερικό της ΕΕ, ενώ το ΕΙΕΕ στηρίζει την Επιτροπή στον σχεδιασμό και την υλοποίηση των δραστηριοτήτων της μεταρρύθμισης της επαγγελματικής κατάρτισης και εκπαίδευσης σε τρίτες χώρες, στο πλαίσιο των εξωτερικών πολιτικών της Κοινότητας.

Κατά τα πρόσφατα έτη, η Επιτροπή εξασφάλισε ότι έχουν τεθεί σε λειτουργία τα μέσα για να υπάρξει η μέγιστη δυνατή συνέργεια και συμπληρωματικότητα μεταξύ των αποκεντρωμένων οργανισμών (π.χ. το 2001 καθορίστηκε πλαίσιο συνεργασίας, ένα κοινό παράρτημα στο ετήσιο πρόγραμμα εργασίας κάθε οργανισμού, συστάθηκε ομάδα εργασίας ΕΙΕΕ/ CEDEFOP κλπ).

Πρέπει επίσης να επισημανθεί ότι η διάρθρωση των Διοικητικών Συμβουλίων του CEDEFOP και του ΕΙΕΕ είναι τελείως διαφορετική. Ενώ το CEDEFOP έχει τριμερές συμβούλιο ως οργανισμός που ασχολείται με την πολιτική επαγγελματικής κατάρτισης, το ΕΙΕΕ έχει συμβούλιο που αποτελείται αποκλειστικά από εκπροσώπους των κρατών μελών. Τα μέλη του διοικητικού συμβουλίου του CEDEFOP πρέπει να διαθέτουν εμπειρία και ικανότητες σχετικά με τον τομέα της πολιτικής επαγγελματικής κατάρτισης, ενώ τα μέλη του διοικητικού Συμβουλίου του ΕΙΕΕ πρέπει επίσης να διαθέτουν εμπειρία στους τομείς των εξωτερικών σχέσεων και των προγραμμάτων βοήθειας σε τρίτες χώρες. Ως εκ τούτου, τα μέλη κάθε διοικητικού συμβουλίου πρέπει να διαθέτουν τελείως διαφορετικό επαγγελματικό προφίλ για την αποτελεσματική λειτουργία του διοικητικού συμβουλίου και για την εκπλήρωση των καθηκόντων τους.

Από τους υφιστάμενους κοινοτικούς οργανισμούς που λειτουργούν σήμερα, θα ήταν σκόπιμο να εξετασθεί το ενδεχόμενο να υπάρχει πιθανή επικάλυψη δραστηριοτήτων μεταξύ τεσσάρων από αυτούς, οι οποίοι είναι το Ευρωπαϊκό Κέντρο για την Ανάπτυξη της Επαγγελματικής Κατάρτισης (CEDEFOP) της Θεσσαλονίκης και το Ευρωπαϊκό Ίδρυμα Επαγγελματικής Εκπαίδευσης (ΕΙΕΕ) του Τορίνου, καθώς και το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας και ο Ευρωπαϊκός Οργανισμός για την Ασφάλεια και την Υγεία στην Εργασία του Μπιλμπάο.

Όσον αφορά το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας και τον Ευρωπαϊκό Οργανισμό για την Ασφάλεια και Υγεία στην Εργασία, οι δύο αυτοί αποκεντρωμένοι οργανισμοί έχουν ήδη υπογράψει μνημόνιο συμφωνίας στις 7 Φεβρουαρίου 2001 και, από το 2003, οι δύο οργανισμοί έχουν διευρύνει (Ιούνιος 2003) τους τομείς συνεργασίας τους και ενέκριναν σχέδιο δράσης με συγκεκριμένες δράσεις και δραστηριότητες για συνεργασία, έτσι ώστε να υπάρξει η μέγιστη δυνατή συνέργεια και να αποτραπεί το ενδεχόμενο επικάλυψης δραστηριοτήτων.

32. Να θέσουν στόχους και χρονοδιαγράμματα για τη μείωση του επιπέδου των δαπανών διοικητικής λειτουργίας ως ποσοστού των συνολικών δαπανών. (Casaca - 55)

Απάντηση της Επιτροπής:

Οι αποκεντρωμένοι κοινοτικοί οργανισμοί έχουν ειδικές αποστολές με βάση τους αντίστοιχους κανονισμούς περί ιδρύσεώς τους, οι οποίοι έχουν εκδοθεί από τη νομοθετική αρχή της ΕΕ, δηλαδή το Συμβούλιο, και σε ορισμένες περιπτώσεις, το Συμβούλιο σε διαδικασία συναπόφασης με το Ευρωπαϊκό Κοινοβούλιο.

Οι οργανισμοί εκτελούν αυτές τις αποστολές ως ανεξάρτητες νομικές προσωπικότητες, εγκρίνοντας το πρόγραμμα εργασίας τους αυστηρά βάσει των καθηκόντων που προβλέπονται στους ιδρυτικούς κανονισμούς τους. Για να εφαρμόσουν τα προγράμματα εργασίας τους, τα διοικητικά συμβούλια των αποκεντρωμένων οργανισμών εγκρίνουν τους ετήσιους προϋπολογισμούς τους, αφού λάβουν υπόψη τις κοινοτικές επιδοτήσεις που εγκρίνονται από την αρμόδια για τον προϋπολογισμό αρχή της ΕΕ για τη χρηματοδότηση των αποκεντρωμένων οργανισμών.

Σε ορισμένες περιπτώσεις, η νομοθετική αρχή έχει προβλέψει ότι οι οργανισμοί αυτοί πρέπει να ασκούν καθήκοντα εντάσεως εργασίας και κανένα καθήκον ή ελάχιστα καθήκοντα που συνεπάγονται την εφαρμογή πιστώσεων παρέμβασης. Όταν τα καθήκοντα που ανατίθενται στον οργανισμό αφορούν κυρίως εργατικό δυναμικό, και κατά συνέπεια τους αντίστοιχους μισθούς και τις εγκαταστάσεις γραφείων, οι δαπάνες αυτές υπάγονται στους τίτλους Ι και ΙΙ «Δαπάνες προσωπικού και διοικητικές δαπάνες» των προϋπολογισμών των αποκεντρωμένων οργανισμών. Θα ήταν παραπλανητικό να συγκρίνουμε τις διοικητικές δαπάνες με τις επονομαζόμενες «λειτουργικές δαπάνες» (άρθρο 3 του προϋπολογισμού των οργανισμών) και να συμπεράνουμε ότι οι αποκεντρωμένοι οργανισμοί οι οποίοι παρουσιάζουν υψηλότερο ποσοστό «διοικητικών δαπανών» είναι λιγότερο αποτελεσματικοί και παραγωγικοί από εκείνους που παρουσιάζουν υψηλότερο ποσοστό «λειτουργικών δαπανών», εφόσον το μόνο που μπορεί να δείξει μια τέτοια σύγκριση είναι ο διαφορετικός χαρακτήρας των εργασιών.

Όπως έχει αναφερθεί, δεν υπάγεται στην αρμοδιότητα ούτε των αποκεντρωμένων οργανισμών ούτε της Επιτροπής να επιλέξουν τα καθήκοντα που θα εκτελούν οι οργανισμοί, αλλά η βούληση της νομοθετικής αρχής εκφράζεται μέσω του ετήσιου προγράμματος εργασίας και του αντίστοιχου προϋπολογισμού.

33. Θα μπορούσαν να ανατεθούν περισσότερο επιχειρησιακά καθήκοντα στους υφιστάμενους οργανισμούς. Να υποβάλει η Επιτροπή τις δέουσες προτάσεις, έως τις 30 Ιουνίου 2003, πριν να δημιουργήσει και άλλους εκτελεστικούς οργανισμούς. (Casaca - 56)

Απάντηση της Επιτροπής:

Με την έκδοση του κανονισμού πλαισίου για τους εκτελεστικούς οργανισμούς, η νομοθετική αρχή δημιούργησε ήδη ένα μέσο παροχής της απαραίτητης βοήθειας για τη διαχείριση προγραμμάτων. Η πρόταση δημιουργίας ενός μέσου αυτού του τύπου ανταποκρινόταν στην ανάγκη διασαφήνισης του τι είδους φορέας ήταν απαραίτητος για την υλοποίηση ή τη στήριξη κοινοτικών πολιτικών (αποκεντρωμένοι κοινοτικοί οργανισμοί που αναφέρονται στη Λευκή Βίβλο για την ευρωπαϊκή διακυβέρνηση, εκτελεστικοί οργανισμοί ή υπηρεσίες).

Αυτός ο τρόπος σκέψης οδήγησε σε μια γενική προτίμηση για τη χρησιμοποίηση ενός εκτελεστικού οργανισμού υπό τον έλεγχο της Επιτροπής και όχι ενός αποκεντρωμένου οργανισμού για διαχείριση προγραμμάτων. Ένα στοιχείο ήταν το γεγονός ότι οι αποκεντρωμένοι οργανισμοί διοικούνται από διοικητικά συμβούλια στα οποία η εκπροσώπηση της Επιτροπής είναι μειοψηφική· το γεγονός αυτό θα περιέπλεκε την ιδέα της ευθύνης, ιδίως της δημοσιονομικής ευθύνης, την οποία θα εξακολουθούσε να έχει η Επιτροπή σε περίπτωση εξωτερικής ανάθεσης καθηκόντων. Επιπλέον, οι αποκεντρωμένοι οργανισμοί δεν είναι συνήθως εγκατεστημένοι σε τόπους στους οποίους διαθέτει γραφεία η Επιτροπή, ενώ οι εκτελεστικοί οργανισμοί είναι εγκατεστημένοι στον τόπο εγκατάστασης της Επιτροπής και των υπηρεσιών της.

Όσον αφορά τον εκτελεστικό οργανισμό που σχεδιάζεται για την ΓΔ EκΠ, η μελέτη σκοπιμότητας ανέφερε ότι η ανάλυση κόστους/ωφέλειας (που προβλέπεται από τον κανονισμό πλαίσιο του Δεκεμβρίου 2002) πρέπει να λαμβάνει υπόψη την ύπαρξη δύο αποκεντρωμένων κοινοτικών οργανισμών στον τομέα της παιδείας και του πολιτισμού, όταν εξετάζεται η βοήθεια που απαιτείται από την ΓΔ.

Όπως αναφέρεται στην απάντηση στο σημείο 32, οι δραστηριότητες που υλοποιούνται από αποκεντρωμένους κοινοτικούς οργανισμούς καθορίζονται στους ιδρυτικούς κανονισμούς τους. Κάθε τροποποίηση και/ή προσθήκη καθηκόντων απαιτεί τροποποίηση της νομοθετικής πράξης με την οποία ιδρύεται ο οργανισμός. Εντούτοις, αυτός δεν θεωρείται ο σωστός τρόπος λειτουργίας, εφόσον ο λόγος για τον οποίο σχεδιάζεται η δημιουργία εκτελεστικών οργανισμών είναι να ικανοποιούν διαφορετικές ανάγκες δημοσιονομικής διαχείρισης:

Ο κανονισμός 58/2003 του Συμβουλίου θεσπίζει το καταστατικό των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων.

Ο κανονισμός αριθ. 58/2003 του Συμβουλίου προβλέπει ότι οι εκτελεστικοί οργανισμοί, στους οποίους η Επιτροπή μπορεί να αναθέσει μέρος της διαχείρισης κοινοτικών προγραμμάτων, εκτελούν τις πιστώσεις υπό την ευθύνη της Επιτροπής. Ο χαρακτήρας των εκτελεστικών οργανισμών είναι, συνεπώς, ριζικά διαφορετικός από των παραδοσιακών οργανισμών, οι οποίοι εκτελούν τους προϋπολογισμούς τους υπό την ευθύνη των διευθυντών των οργανισμών.

Το άρθρο 5, παράγραφος 1 του κανονισμού 58/2003 του Συμβουλίου προβλέπει τον τόπο εγκατάστασης των εκτελεστικών οργανισμών, αναφέροντας ότι «ο εκτελεστικός οργανισμός είναι εγκατεστημένος σε έναν από τους τόπους όπου είναι εγκατεστημένες η Επιτροπή και οι υπηρεσίες της, σύμφωνα με το Πρωτόκολλο για τον καθορισμό της έδρας των Οργάνων και ορισμένων οργανισμών και υπηρεσιών των Ευρωπαϊκών Κοινοτήτων καθώς και της Europol». Η αρχή αυτή διαφέρει από τον τόπο εγκατάστασης σ' ολόκληρη την Ευρωπαϊκή Ένωση των αποκεντρωμένων κοινοτικών οργανισμών.

Τα σημεία αυτά επισημαίνουν τις εννοιολογικές διαφορές μεταξύ των αποκεντρωμένων κοινοτικών οργανισμών και των εκτελεστικών οργανισμών, που καθιστούν δύσκολη τη δυνατότητα να αναλάβουν οι υφιστάμενοι αποκεντρωμένοι κοινοτικοί οργανισμοί καθήκοντα μελλοντικών εκτελεστικών οργανισμών.

Εντούτοις, η Επιτροπή μπορεί να αποφασίσει τη σύσταση ενός εκτελεστικού οργανισμού μόνο αφού πραγματοποιηθεί προηγουμένως ανάλυση κόστους/ωφέλειας (βλέπε άρθρο 3 του κανονισμού 58/2003 του Συμβουλίου).

Δ) Ανεπαρκής εκτέλεση του προϋπολογισμού/ SAPARD, Διαρθρωτικά Ταμεία

SAPARD

34. Να ληφθεί υπόψη η κατάσταση των υποψήφιων χωρών σε τομείς όπως η πρόσβαση στις πιστώσεις και η απουσία αγοράς ακινήτων (Casaca - 78)

Απάντηση της Επιτροπής:

Ο ισχυρισμός ότι στη Βουλγαρία η πρόσβαση στις πιστώσεις είναι ανύπαρκτη δεν λαμβάνει υπόψη τις πρόσφατες εξελίξεις. Στη χώρα αυτή, το Κρατικό Ταμείο Γεωργίας και οι εκτελεστικοί διευθυντές 14 εμπορικών τραπεζών υπέγραψαν, στις 14 Μαρτίου 2002, μνημόνιο συμφωνίας για την ανάληψη κοινής δράσης κατά την εφαρμογή του προγράμματος SAPARD. Μέσω αυτών, οι τράπεζες δεσμεύθηκαν να διαθέσουν ποσό 150 εκατ. EUR ως πιστώσεις συγχρηματοδότησης σε χρηματοδοτούμενα από το SAPARD έργα. Είναι, ωστόσο, ακριβές ότι ορισμένοι δυνητικοί δικαιούχοι ενδέχεται να αντιμετωπίζουν ειδικά προβλήματα πρόσβασης σε πιστώσεις. Στην προσπάθειά της να μετριάσει αυτά τα προβλήματα, η Επιτροπή, με τη βοήθεια των κεφαλαίων του PHARE χρηματοδοτεί έργο για τη βελτίωση της πρόσβασης των ΜΜΕ των υποψήφιων χωρών στις πιστώσεις. Ακόμη, η Επιτροπή εξετάζει τη δυνατότητα να εξασφαλίσει την ευρύτερη αξιοποίηση αυτής της «χρηματοδοτικής διευκόλυνσης».

Όσον αφορά το ζήτημα της προχρηματοδότησης έργων, μία από τις αρχές στις οποίες βασίζεται το SAPARD είναι ότι οι δικαιούχοι λαμβάνουν ενίσχυση από την Κοινότητα μόνο εάν πραγματοποιήσουν δαπάνες. Αυτό ισχύει για λόγους χρηστής δημοσιονομικής διαχείρισης. Η Κοινότητα δεν απαιτεί, ωστόσο, την ολοκλήρωση του έργου πριν από τη χορήγηση της ενίσχυσης, αν και πολλές από τις δικαιούχες χώρες (περιλαμβανομένης της Βουλγαρίας) έχουν επιλέξει να απαιτήσουν την ολοκλήρωση του έργου πριν από την καταβολή κάθε ενίσχυσης. Αυτό επιβαρύνει αναπόφευκτα τους δικαιούχους, σε όρους ταμειακών ροών, αλλά έχει και πλεονεκτήματα, ένα από τα οποία είναι ο περιορισμός των διαχειριστικών και διοικητικών δαπανών για τις εθνικές αρχές, όπως αξιώνει το Κοινοβούλιο στην παράγραφο 80.

Σχετικά με το ζήτημα της αγοράς ακινήτων, και ιδίως τις πτυχές που συνδέονται με την ιδιωτική ιδιοκτησία, οι δυνητικοί δικαιούχοι που δεν κατέχουν σαφή τίτλο ιδιοκτησίας ή αξιώσεις χρήσης ιδιοκτησίας αντιμετωπίζουν προβλήματα, ιδίως για ορισμένες επενδύσεις, αλλά όχι μόνο γι' αυτές που συνδέονται με κτιριακές εγκαταστάσεις. Η Κοινότητα έχει ήδη χορηγήσει σημαντική ενίσχυση μέσω του PHARE σε όλες τις χώρες, για να συμβάλει στην ανάπτυξη αγορών ακινήτων. Είναι, ωστόσο, αναπόφευκτο ότι η βοήθεια αυτή δεν είναι δυνατό να επιλύσει όλα τα προβλήματα ιδιοκτησίας σε περιπτώσεις κατά τις οποίες δεν είναι δυνατό να εγκατασταθούν όλοι οι κληρονόμοι, ή για οποιονδήποτε λόγο, δεν μπορούν να συμφωνήσουν για τη μελλοντική χρήση της γης.

35. Όσον αφορά την παρέκκλιση από τον κανόνα ν+2, καλεί την Επιτροπή να συνοδεύσει της νέας διατάξεως με ειδική μέριμνα και να προειδοποιήσει εγκαίρως το Κοινοβούλιο στην περίπτωση ακυρώσεων· (Casaca - 79)

Απάντηση της Επιτροπής:

Η Επιτροπή παρακολουθεί στενά την εφαρμογή του νέου κανόνα. Το φθινόπωρο του 2002, ξεκίνησε διαδικασία αναφοράς των ποσών που αναλαμβάνει κάθε οργανισμός του SAPARD για τελικούς δικαιούχους, βάσει πληροφοριών από την υποψήφια χώρα. Αυτό, σε συνδυασμό με τις πληροφορίες που λαμβάνονται κατά τις συνεδριάσεις των επιτροπών παρακολούθησης, τις ετήσιες εκθέσεις και στην αίτηση πληρωμής, παρέχει τη δυνατότητα στην Επιτροπή να προειδοποιεί έγκαιρα τις υποψήφιες χώρες. Επιπλέον, ο Επίτροπος Fischler διαβίβασε τις ληφθείσες πληροφορίες στην Επιτροπή δημοσιονομικού ελέγχου στις 10.3.2003 και στη συνέχεια, στις 2.4.2003, έστειλε προειδοποιητικές επιστολές σε όλες τις δικαιούχες χώρες σχετικά με τους κινδύνους ακυρώσεων (και πρότεινε εναλλακτικές λύσεις για να ξεπεραστεί το πρόβλημα).

Προγραμματίζεται, κατά διαστήματα, να ενημερώνεται το Κοινοβούλιο για τον κίνδυνο ακύρωσης. Η τελευταία ενημέρωση δόθηκε στις 11 Ιουνίου 2003 με επιστολή του Επιτρόπου Fischler στην Κα Theato και στον κ. Casaca.

36. Να δοθεί προτεραιότητα στη διαρθρωτική προσαρμογή του αγροτικού τομέα των υποψηφίων προς ένταξη κρατών, παρέχοντας επαρκή οικονομική στήριξη στους αγρότες που αντιμετωπίζουν τις προκλήσεις, εξασφαλίζοντας παράλληλα ότι υπάρχουν οι δέοντες μηχανισμοί ελέγχου και ότι οι δομές ελέγχου και το διοικητικό κόστος είναι ανάλογα προς τα χορηγούμενα ποσά· (Casaca - 80)

Απάντηση της Επιτροπής:

Και η Επιτροπή θα επιθυμούσε η χορηγούμενη ενίσχυση για τη μεταρρύθμιση της γεωργίας στις υποψήφιες χώρες να είχε ήδη μεγαλύτερη επίπτωση. Δεν είναι, ωστόσο, προφανές ότι τα όσα έχουν μέχρι τώρα επιτευχθεί βλάπτουν σοβαρά τη διαδικασία της διεύρυνσης ή την εικόνα της διεύρυνσης στην ΕΕ. Αντίθετα, αυτό που έχει επιτευχθεί μέσω του SAPARD είναι η δημιουργία συστημάτων έτσι ώστε, ανεξάρτητα από τα επίπεδα των εγγραφόμενων δαπανών, όλες οι χώρες να διαθέτουν ικανά συστήματα διαχείρισης της ενίσχυσης για να επιτύχει η διαρθρωτική προσαρμογή της γεωργίας τους. Τα συστήματα αυτά περιλαμβάνουν ελέγχους εγγράφων και επιτόπιους ελέγχους πριν από τα στάδια της ανάθεσης συμβάσεων και των πληρωμών και συμπληρώνονται τελικά από εκ των υστέρων παρακολούθηση της επένδυσης, σύμφωνα με τα κριτήρια που έχουν οριστεί στην πολυετή συμφωνία χρηματοδότησης (ΠΣΧ). Όλες οι δικαιούχες χώρες λαμβάνουν σημαντική χρηματοδοτική ενίσχυση από την Κοινότητα, το επίπεδο της οποίας καθορίζεται στη διαδικασία του προϋπολογισμού, προκειμένου να βοηθηθούν οι γεωργοί, μεταξύ άλλων, να αντιμετωπίσουν τις προκλήσεις της ένταξης. Η Επιτροπή θεωρεί ότι όλη αυτή η βοήθεια υπόκειται σε επαρκή συστήματα ελέγχου που πρέπει να έχουν τεθεί σε λειτουργία πριν από την εκταμίευση οποιουδήποτε ποσού και ότι αυτοί οι μηχανισμοί ελέγχου και οι διοικητικές δαπάνες είναι ανάλογα προς τα χορηγούμενα ποσά, λαμβανομένων υπόψη των σχετικών επιπέδων κινδύνου.

37. Να δοθούν, το συντομότερο, οδηγίες για το πρόγραμμα SAPARD στις γλώσσες των υποψηφίων χωρών·(Casaca - 81)

Απάντηση της Επιτροπής:

Το SAPARD υλοποιείται σε πλήρως αποκεντρωμένη βάση. Η Επιτροπή επισημαίνει ότι, σε όλες τις περιπτώσεις, η υποψήφια χώρα είναι υπεύθυνη να προετοιμάζει τα έγγραφα στη γλώσσα της. Η Επιτροπή δεν γνωρίζει αν έχουν δημιουργηθεί προβλήματα ως προς αυτό, ούτε γνωρίζει αν υπάρχουν αιτήσεις παροχής οδηγιών που δεν έχουν ικανοποιηθεί.

ΔΙΑΡΘΡΩΤΙΚΑ ΤΑΜΕΙΑ

38. Να διατυπώσει προτάσεις σχετικά με την επόμενη μεταρρύθμιση των Διαρθρωτικών Ταμείων, για να αποτραπούν εξίσου μεγάλες καθυστερήσεις στο μέλλον, χωρίς να θίγονται οι πολιτικές προτεραιότητες, αλλά να τηρούνται οι προτεραιότητες που καθόρισε το Κοινοβούλιο (λίγες και σαφείς προτεραιότητες, διοικητική απλούστευση, βελτίωση της διανομής των κεφαλαίων και ομαλή μετάβαση σε νέες περιόδους προγραμματισμού). (Casaca - 63, 65 και 72)

Απάντηση της Επιτροπής:

Η Επιτροπή εκφράζει τη λύπη της για την καθυστέρηση στο στάδιο της διαπραγμάτευσης των εγγράφων προγραμματισμού κατά την έναρξη της περιόδου προγραμματισμού 2000-2006 και για τις συνακόλουθες επιπτώσεις στην έναρξη της υλοποίησης. Αυτός είναι ο λόγος για τον οποίο η Επιτροπή θα υποβάλει τις νομοθετικές προτάσεις για την περίοδο μετά το 2006 το ταχύτερο δυνατό εντός του 2004, έτσι ώστε το σύνολο της νομοθεσίας να έχει θεσπισθεί πριν από την έναρξη της επόμενης περιόδου προγραμματισμού (1η Ιανουαρίου 2007). Η Επιτροπή εξετάζει τη δυνατότητα θέσπισης ενός νέου συστήματος υλοποίησης που θα βασίζεται σε ένα περισσότερο αποκεντρωμένο, απλούστερο και αποτελεσματικότερο σύστημα προγραμματισμού, διαχείρισης και ελέγχου. Προγραμματίζει επίσης σημαντικό περιορισμό του αριθμού των σταδίων προγραμματισμού.

Για να διασφαλιστεί η ομαλότερη μετάβαση στη μελλοντική περίοδο προγραμματισμού, οι κανονισμοί για τα Διαρθρωτικά Ταμεία και το Ταμείο Συνοχής, οι εκτελεστικές διατάξεις και το πολυετές πλαίσιο χρηματοδότησης για την περίοδο μετά το 2006 πρέπει να εγκριθούν αρκετά έγκαιρα, ώστε να εξασφαλιστεί ότι οι προετοιμασίες για την έγκριση των μέτρων, τη χορήγηση κεφαλαίων, τη θέσπιση κατευθυντήριων γραμμών, την υποβολή προτάσεων κλπ. θα έχουν ολοκληρωθεί πριν από το τέλος του 2006.

39. Να καθορισθούν εντός της επόμενης περιόδου προγραμματισμού οι περίοδοι προγραμματισμού για τα προγράμματα των διαφόρων στόχων και τις κοινοτικές Πρωτοβουλίες. (Casaca - 63)

Απάντηση της Επιτροπής:

Η Επιτροπή λαμβάνει υπόψη την πρόταση για διαίρεση των περιόδων προγραμματισμού για τις διαρθρωτικές δράσεις ανά στόχο και ανά κοινοτική πρωτοβουλία. Το σύστημα μιας ενιαίας περιόδου προγραμματισμού για όλα τα Διαρθρωτικά Ταμεία συνδέεται με το μηχανισμό των δημοσιονομικών προοπτικών οι οποίες καθορίζονται για περίοδο αρκετών ετών.

40. Να βελτιωθούν οι προβλέψεις πληρωμών από κοινού με τα κράτη μέλη. (Casaca - 64)

Απάντηση της Επιτροπής:

Είναι ακριβές ότι μέχρι στιγμής οι προβλέψεις των κρατών μελών ήταν πολύ ανακριβείς και είχαν την τάση να υπερεκτιμούν τις δαπάνες. Ήταν επίσης πολύ ευμετάβλητες, δηλαδή, συχνά το ίδιο κράτος μέλος παρουσιάζει σχετικά καλές εκτιμήσεις το ένα έτος και πολύ κακές εκτιμήσεις για το επόμενο έτος, ή αντιστρόφως.

Αν και μέχρι σήμερα οι προβλέψεις είχαν περιορισμένη αξία για την κατάρτιση του προϋπολογισμού, η Επιτροπή πιστεύει ότι η υποβολή προβλέψεων διατηρεί τη δυναμική της να γίνει χρησιμότατο εργαλείο κατάρτισης του προϋπολογισμού, με στόχο να απλουστευθεί η προετοιμασία και η εκτέλεση του προϋπολογισμού των Διαρθρωτικών Ταμείων. Κατά συνέπεια, έχει ήδη λάβει διάφορα μέτρα για τη βελτίωση των προβλέψεων.

Η Επιτροπή έχει αρχίσει να ενημερώνει τακτικά την αρμόδια για τον προϋπολογισμό αρχή σχετικά με τη διαδικασία προβλέψεων. Στις 12 Νοεμβρίου 2002, απέστειλε στην αρμόδια για τον προϋπολογισμό αρχή ένα πρώτο έγγραφο εργασίας σχετικά με τα αποτελέσματα των προβλέψεων για το 2002. Επιπλέον ανάλυση, που περιλαμβάνει μια τελική ανάλυση για το οικονομικό έτος 2002, στάλθηκε στην αρμόδια για τον προϋπολογισμό αρχή με το έγγραφο εργασίας (Επιτροπή, ΓΔ Προϋπολογισμού) «Ανάλυση της εκτέλεσης του προϋπολογισμού των Διαρθρωτικών Ταμείων το 2002». Πιο πρόσφατα, η Επιτροπή έστειλε στην αρμόδια για τον προϋπολογισμό αρχή διεξοδική ανάλυση των προβλέψεων των κρατών μελών για το2003 και το 2004.

Οι αιτήσεις προβλέψεων υποβάλλονται επίσης για ενημέρωση στις διαχειριστικές αρχές των διαφόρων προγραμμάτων και δεν διαβιβάζονται αποκλειστικά στις μόνιμες αντιπροσωπείες, όπως συνέβαινε στο παρελθόν. Προσδοκάται ότι αυτό θα διευκολύνει τα κράτη μέλη να πραγματοποιούν αποτελεσματικά τη διαδικασία προβλέψεων.

Τέλος, το Νοέμβριο του 2002, η Επιτροπή έστειλε ερωτηματολόγιο στα κράτη μέλη που αφορά τις εμπειρίες τους αναφορικά με τη διαδικασία προβλέψεων για το 2002. Τα στοιχεία που ελήφθησαν ήταν χρήσιμα για την περαιτέρω βελτίωση της διαδικασίας. Αυτό αναφερόταν επίσης στην επιστολή υπενθύμισης που στάλθηκε το 2003 στα κράτη μέλη, με απλουστευμένες οδηγίες για τη συλλογή και υποβολή των προβλέψεων για το 2003.

Η Επιτροπή διορθώνει τις προβλέψεις που λαμβάνει από τα κράτη μέλη, με βάση τις δικές της πληροφορίες. Το 2004, τα ποσά που εγγράφονται στον προϋπολογισμό είναι μικρότερα από αυτά που περιείχαν οι προβλέψεις των κρατών μελών.

Παρά το γεγονός ότι οι προβλέψεις των κρατών μελών συστηματικά υπερεκτιμούσαν σημαντικά τις ανάγκες για κεφάλαια, εξακολουθούν να αποτελούν μια πηγή πληροφόρησης που πρέπει να λαμβάνεται υπόψη από την Επιτροπή, εφόσον προέρχεται από πηγές που βρίσκονται πιο κοντά στην εκτέλεση των προγραμμάτων επιτόπου. Αυτό είναι ένα επακόλουθο της κοινής διαχείρισης.

41. Να εφαρμοστούν τα απλουστευμένα μέτρα που προτάθηκαν τον Οκτώβριο του 2002, έτσι ώστε να βελτιωθεί το ποσοστό εκτέλεσης των διαθέσιμων πιστώσεων πληρωμών. (Casaca - 66)

Απάντηση της Επιτροπής:

Η Επιτροπή έχει ήδη εφαρμόσει τα περισσότερα από ένα σύνολο μέτρων απλούστευσης που εγκρίθηκαν το 2003 (ανακοίνωση της 25ης Απριλίου 2003 (COM(2003)1255). Το σύνολο μέτρων περιλαμβάνει και τροποποιήσεις νομοθετικών πράξεων (Κανονισμοί 1685/2000 και 438/2001) και αλλαγές των πρακτικών που δεν απαιτούν μεταβολές της νομοθεσίας.

Ορισμένα από τα μέτρα που θα συμβάλλουν στην αύξηση του ποσοστού εκτέλεσης είναι, παραδείγματος χάρη, η περισσότερο ευέλικτη διαδικασία υπολογισμού των ποσοστών συγχρηματοδότησης για τις ενδιάμεσες πληρωμές. Η Επιτροπή έχει θεσπίσει επίσης ένα σύστημα έγκαιρης προειδοποίησης για τα κράτη μέλη που αντιμετωπίζουν τον κίνδυνο των κανόνων M+18 (επιστροφής προκαταβολών) και N+2 (αποδεσμεύσεις).

42. Εισαγωγή ενιαίου προτύπου λογιστικού ελέγχου. (Casaca - 68)

Απάντηση της Επιτροπής:

Θα ληφθούν συγκεκριμένα μέτρα που επιδιώκουν τη σύγκλιση των μεθόδων λογιστικού ελέγχου και των διαδικασιών μεταξύ των Γενικών Διευθύνσεων και των υπηρεσιών που λειτουργούν στο πλαίσιο συμφωνιών κοινής διαχείρισης. Θα καταβληθεί ειδική προσπάθεια να αναπτυχθούν κοινά πρότυπα, αφού ληφθούν υπόψη οι καθιερωμένες βέλτιστες πρακτικές, οι διαδικασίες συμπληρωματικού ελέγχου και λογιστικού ελέγχου, σε κοινοτικό και εθνικό επίπεδο, και τα πρωτόκολλα αξιοπιστίας με τα κράτη μέλη. Η μέθοδος του ενιαίου λογιστικού ελέγχου συνεπάγεται μεγαλύτερη συνεργασία μεταξύ της Επιτροπής και των κρατών μελών κατά τον έλεγχο των Διαρθρωτικών Ταμείων. Η Επιτροπή και τα κράτη μέλη συντονίζουν τα σχέδια δημοσιονομικού ελέγχου τους, για να αποφευχθούν επικαλύψεις και χρησιμοποιούν αμοιβαία τις πληροφορίες τους και η Επιτροπή λαμβάνει περισσότερο υπόψη το έργο που επιτελούν οι εθνικοί οργανισμοί δημοσιονομικού ελέγχου. Η έννοια του ενιαίου δημοσιονομικού ελέγχου εφαρμόζεται ήδη από όλες τις αρμόδιες για τα Διαρθρωτικά Ταμεία υπηρεσίες βάσει πρωτοκόλλων συντονισμού των ελέγχων. Μια άλλη εξέλιξη που εξετάζεται από κοινού με τα κράτη μέλη είναι μια «σύμβαση εμπιστοσύνης» την οποία θα εφαρμόζει η Επιτροπή με τα κράτη μέλη για ειδικά προγράμματα ή για όλα τα προγράμματα σε μια ενδιαφερόμενη χώρα, βάσει της οποίας το κράτος μέλος θα εγγυάται ικανοποιητικό επίπεδο ελέγχου των συστημάτων διαχείρισης και ελέγχου για τα Διαρθρωτικά Ταμεία, που θα επιτρέψει στην Επιτροπή να μειώσει τους δικούς της λογιστικούς ελέγχους.

Αυτή η στρατηγική ελέγχου έγινε ευνοϊκά αποδεκτή από τις εθνικές αντιπροσωπείες και την αντιπροσωπεία του Ελεγκτικού Συνεδρίου. Λαμβάνει υπόψη και ενσωματώνει τη μεθοδολογική προσέγγιση για όλα τα Διαρθρωτικά Ταμεία που καθορίστηκε και επικαιροποιήθηκε στις αρχές του 2003 στο εγχειρίδιο για τον έλεγχο του συστήματος διαχείρισης και ελέγχου των Ταμείων.

43. Όσον αφορά τη διαδικασία προϋπολογισμού για το 2005, να εξεταστούν εναλλακτικές μέθοδοι για να εναρμονιστούν οι διαθέσιμες πιστώσεις πληρωμών με την ικανότητα των κρατών μελών να απορροφούν κεφάλαια. (Casaca - 69)

Απάντηση της Επιτροπής:

Είναι δύσκολο να βασίζονται οι πιστώσεις πληρωμών αποκλειστικά στην «ικανότητα απορρόφησης» εφόσον και το ΕΚ ζητεί να διατηρηθεί η σύνδεση μεταξύ πληρωμών και αναλήψεων υποχρεώσεων. Οι τελευταίες ορίζονται ως δαπάνη στόχου.

Μέχρι σήμερα, το ποσοστό εκτέλεσης των προγραμμάτων των Διαρθρωτικών Ταμείων είναι, πράγματι, κατώτερο από το αναμενόμενο σε ορισμένες χώρες. Οι πιστώσεις πληρωμών για τα προγράμματα της περιόδου 2000-2006 ήταν σύμφωνες με την απορροφητική ικανότητα το 2002 και, ενδεχομένως το 2003, ενώ τα προβλήματα συγκεντρώνονται στο κλείσιμο των προγραμμάτων της περιόδου 1994-1999. Στο ΠΠ 2004, υιοθετήθηκε η μέθοδος καθορισμού του επιπέδου των αιτούμενων πιστώσεων πληρωμών βάσει του ποσοστού εκτέλεσης του 2002 και όχι βάσει των προβλέψεων που λαμβάνονται από τα κράτη μέλη.

Για το 2004, η Επιτροπή εκτίμησε το επίπεδο των πληρωμών βάσει των στοιχείων που υπήρχαν μέχρι το τέλος του 2002. Η μέθοδος αυτή παρουσίασε επίπεδο πληρωμών κατώτερο από αυτό που προέκυπτε από τις προβλέψεις των κρατών μελών. Η Επιτροπή θα συνεχίσει, συνεπώς, να επεξεργάζεται τις προβλέψεις της βάσει της ανάλυσης της μέχρι τώρα εμπειρίας.

44. Να παρέχει περισσότερες οδηγίες στα κράτη μέλη σχετικά με την αναφορά παρατυπιών και να ενημερώνει σχετικά το Κοινοβούλιο. (Casaca - 71)

Απάντηση της Επιτροπής:

Οι αρμόδιες για τα Διαρθρωτικά Ταμεία υπηρεσίες της Επιτροπής και η OLAF έχουν διενεργήσει έρευνα για την αναφορά και παρακολούθηση παρατυπιών στα Διαρθρωτικά Ταμεία και στα 15 κράτη μέλη. Η έρευνα διενεργήθηκε στα τέλη του 2002 και στις αρχές του 2003. Το φθινόπωρο του 2003 θα δημοσιευθεί έκθεση με τα αποτελέσματα της έρευνας. Το Κοινοβούλιο θα ενημερωθεί. Ένα γενικό αποτέλεσμα ήταν ήδη η διασαφήνιση των υποχρεώσεων των κρατών μελών και ο καλύτερος συντονισμός μεταξύ των κρατών μελών και της OLAF.

45. Να επέλθουν ριζικές αλλαγές στο προσεχές πρόγραμμα Διαρθρωτικών Ταμείων, έτσι ώστε να είναι σύμφωνο με τις προτάσεις που περιέχονται στην Λευκή Βίβλο της Επιτροπής σχετικά με τη διακυβέρνηση της ΕΕ· (Casaca - 72)

Απάντηση της Επιτροπής:

Αυτή η Λευκή Βίβλος εφαρμόζεται σε όλες τις κοινοτικές πολιτικές· συνεπώς, οι αρχές και οι στόχοι που ορίζονται σε αυτήν θα αντανακλώνται στις προτάσεις της Επιτροπής για την επόμενη περίοδο προγραμματισμού των Διαρθρωτικών Ταμείων.

46. Στο πλαίσιο της ευρωπαϊκής Συνέλευσης, να θεσπισθούν δομές λογιστικού ελέγχου ανάλογες με τους χορηγούμενους πόρους. (Casaca - 73)

Απάντηση της Επιτροπής:

Οι μηχανισμοί λογιστικού ελέγχου πρέπει να είναι ανάλογοι με τον υπό διαχείριση προϋπολογισμό και τον κίνδυνο που εξαρτάται ενδεχομένως και από άλλους παράγοντες όπως η έμμεση διαχείριση ή η περιπλοκότητα της νομοθεσίας. Οι μηχανισμοί λογιστικού ελέγχου που απαιτούνται στα κράτη μέλη βάσει των κανονισμών για τα Διαρθρωτικά Ταμεία λαμβάνουν ήδη υπόψη το μέγεθος των κεφαλαίων. Στο πλαίσιο της κοινής διαχείρισης, τα κράτη μέλη είναι καταρχήν υπεύθυνα για τον έλεγχο και το λογιστικό έλεγχο των Διαρθρωτικών Ταμείων. Στο εσωτερικό της Επιτροπής, οι αρμόδιες για τα Διαρθρωτικά Ταμεία υπηρεσίες έχουν ενισχύσει τη ικανότητα λογιστικού ελέγχου τους, έτσι ώστε να είναι σε θέση να ελέγχουν την επάρκεια των εθνικών συστημάτων.

e) Διεύρυνση

47. PHARE και ISPA: να βελτιωθεί το ποσοστό εκτέλεσης. (Casaca - 82/83)

Απάντηση της Επιτροπής:

Όσον αφορά το ISPA, το ποσοστό εκτέλεσης του 58% ήταν σχετικά υψηλό για ένα μέσο που τέθηκε σε εφαρμογή μόλις το 2000. Τα έργα που προετοιμάζονται κατά την τελευταία διετία για το ISPA εισέρχονται στο στάδιο της υλοποίησης· συνεπώς, η Επιτροπή έχει εμπιστοσύνη ότι το ποσοστό εκτέλεσης κατά τα επόμενα έτη θα βελτιωθεί (το 2002, το ποσοστό αυξήθηκε στο 78%). Η Επιτροπή παρακολουθεί στενά την προετοιμασία των έργων και παρέχει, ενόψει και της μελλοντικής προσχώρησης, συνεχή στήριξη μέσω των κεφαλαίων τεχνικής βοήθειας για τη βελτίωση της προετοιμασίας έργων και για την ενίσχυση της διοικητικής ικανότητας στις δικαιούχες χώρες του ISPA για την υλοποίηση των έργων. Οι καλυπτόμενες δραστηριότητες περιλαμβάνουν την τεχνική προετοιμασία έργων, αξιολογήσεις περιβαλλοντικών επιπτώσεων, μελέτες σκοπιμότητας, ενέργειες κατάρτισης σε θέματα ανάθεσης συμβάσεων, συνεργασίας δημόσιου - ιδιωτικού τομέα, δημοσιονομικής διαχείρισης και ελέγχου.

Η ετήσια έκθεση του Ελεγκτικού Συνεδρίου του 2001 συνεχάρη την Επιτροπή για το «υψηλό» ποσοστό εκτέλεσης του PHARE (81,6 %).

48. TACIS: Να αναφερθεί η αναλογία μεταξύ των τοπικών και ευρωπαϊκών εταιρειών που επιλέγονται για τα έργα και να σχεδιαστούν οι διαγωνισμοί κατά τρόπο που να διασφαλίζονται ίσες ευκαιρίες επιλογής (Casaca - 84)

Απάντηση της Επιτροπής:

Το TACIS είναι πρόγραμμα τεχνικής βοήθειας με στόχο να προωθήσει την μετάβαση των δικαιούχων χωρών προς ικανοποιητικά λειτουργούσες οικονομίες αγοράς και να ενισχύσει τη δημοκρατία και το κράτος δικαίου.

Η ενίσχυση χορηγείται, γενικά, με τη μορφή μη επιστρεπτέων ενισχύσεων για τη χρηματοδότηση συμβάσεων τεχνικής βοήθειας.

Με την έναρξη της υλοποίησης ενός έργου επιλέγεται ένας ανάδοχος για να παρέχει υπηρεσίες στον δικαιούχο οργανισμό.

Ο επιλεγόμενος ανάδοχος είναι γενικά ένας οργανισμός των κρατών μελών, κυρίως από τον ιδιωτικό τομέα, αλλά και από τον δημόσιο τομέα, ή ένας μη κερδοσκοπικός οργανισμός.

Ο ανάδοχος είναι συνήθως ο τελικός αποδέκτης των κεφαλαίων της ΕΕ, ενώ ο τελικός δικαιούχος, που λαμβάνει τη βοήθεια, είναι συνήθως ένας κυβερνητικός οργανισμός στη χώρα που υπάγεται στο TACIS.

Οι παρεχόμενες από τον ανάδοχο υπηρεσίες αποσκοπούν στη μεταφορά τεχνολογίας στους ακόλουθους επιλέξιμους τομείς συνεργασίας:

- στήριξη της θεσμικής, νομικής και διοικητικής μεταρρύθμισης

- στήριξη του ιδιωτικού τομέα και ενίσχυση της οικονομικής ανάπτυξης

- στήριξη της αντιμετώπισης των κοινωνικών επιπτώσεων της μετάβασης

- ανάπτυξη δικτύων υποδομών

- προώθηση της προστασίας του περιβάλλοντος και της διαχείρισης των φυσικών πόρων

- ανάπτυξη της αγροτικής οικονομίας

- στήριξη της πυρηνικής ασφάλειας.

Η παροχή της τεχνικής βοήθειας απαιτεί την επιλογή αναδόχων με ειδική τεχνογνωσία αφού προηγουμένως έχει επιβεβαιωθεί ότι δεν είναι διαθέσιμη στις δικαιούχες χώρες. Αυτό εξηγεί γιατί είναι σπάνια η επιλογή τοπικών εταιρειών σε έργα του TACIS.

Εντούτοις, η Επιτροπή θα ήθελε να επισημάνει ότι η εφαρμογή της αρχής της ισότητας των δυνητικών επιλέξιμων αναδόχων (περιλαμβανομένων αναδόχων από τις δικαιούχες χώρες) εφαρμόζεται πάντοτε τους κανόνες ανάθεσης συμβάσεων για το TACIS.

Δεν τηρούνται στατιστικές για την καταγωγή των αναδόχων, εφόσον το φαινόμενο της σύμπραξης αναδόχων και της δημιουργίας κοινοπραξιών θα καθιστούσε τα στοιχεία αυτά άνευ σημασίας.

49. Να διασφαλιστεί ότι οι υποψήφιες χώρες διαθέτουν τα κατάλληλα συστήματα λογιστικής, λογιστικού ελέγχου και ελέγχου και να συστήσουν μονάδες καταπολέμησης της απάτης για να συνεργαστούν με την OLAF και να βελτιώσουν τη συνεργασία με το Ευρωπαϊκό Ελεγκτικό Συνέδριο. (Casaca - 85)

Απάντηση της Επιτροπής:

Τα προενταξιακά μέσα και η πιστοποίηση των απαραίτητων συστημάτων διαχείρισης βοήθησαν σημαντικά τις υποψήφιες χώρες να διαχειρίζονται τα κεφάλαια της ΕΕ και να θέσουν σε εφαρμογή τη νομοθεσία της. Πριν από την προσχώρηση, η Επιτροπή ελέγχει αν τα συστήματα διαχείρισης και ελέγχου που έχουν τεθεί σε λειτουργία στις υποψήφιες χώρες είναι σύμφωνα με τα πρότυπα που έχουν καθοριστεί στους κανονισμούς 438 και 448/2001 (Διαρθρωτικά Ταμεία) και 1386/2002 (Ταμείο Συνοχής). Η Επιτροπή έχει αναπτύξει και θέσει σε εφαρμογή στρατηγική παρακολούθησης και παροχής συμβουλών για να εξασφαλίσει ότι οι χώρες αυτές πληρούν τις απαιτήσεις του κεκτημένου αναφορικά με τη λογιστική, τον έλεγχο και τον εσωτερικό δημοσιονομικό έλεγχο (κεφάλαια 28 και 29) πριν από την ημερομηνία προσχώρησης. Μια αναλυτική έκθεση παρακολούθησης για την επιτευχθείσα πρόοδο αναμένεται την 1η Νοεμβρίου 2003. Πρέπει, ωστόσο, να επισημανθεί ότι, αν και οι ενέργειες παρακολούθησης έχουν δώσει μια σαφή και απρόσκοπτη εικόνα της κατάστασης στις διάφορες υπό προσχώρηση χώρες, ένας πραγματικός έλεγχος επιδόσεων είναι δυνατό να πραγματοποιηθεί με αξιοπιστία μόνο όταν οι χώρες αυτές θα έχουν προσχωρήσει στην Ένωση.

Όσον αφορά την πρόληψη της απάτης, η Επιτροπή μεριμνά καθεμία από τις χώρες αυτές να έχει μια σαφώς καθορισμένη διοικητική υπηρεσία υπεύθυνη για την προστασία των οικονομικών συμφερόντων των Κοινοτήτων και για την καταπολέμηση της απάτης σε βάρος του κοινοτικού προϋπολογισμού, η οποία είναι επίσης ικανή να συνεργάζεται άμεσα με την OLAF. Στην Πολωνία, η υπηρεσία αυτή ενισχύθηκε με την παρουσία ενός υπαλλήλου από την OLAF το 2001 και το 2002. Η Επιτροπή ανέλαβε υποχρέωση 15 εκατ. ευρώ από τον προϋπολογισμό του PHARE το 2002 για ειδικό πρόγραμμα που αποσκοπεί στη στήριξη των μηχανισμών καταπολέμησης της απάτης στις δικαιούχες χώρες του PHARE που τις καθιστά περισσότερο αποτελεσματικές.

στ) Γεωργία και Τρόφιμα

Συστήματα διαχείρισης και ελέγχου

50. Εναρμόνιση και απλοποίηση των απαιτήσεων του ΟΣΔΕ σε ολόκληρη την ΕΕ (Casaca - 88)

Απάντηση της Επιτροπής:

Η Επιτροπή επιδιώκει να εναρμονίσει και να απλουστεύσει τα συστήματα διαχείρισης, ελέγχου και κυρώσεων, όποτε αυτό είναι απαραίτητο και εφικτό. Ο κανονισμός 2419/2001 για το ΟΣΔΕ αναδιατυπώθηκε με βάση αυτό το στόχο και θεωρείται ότι ωφέλησε σημαντικά και τις εθνικές διοικήσεις και τους κατόχους γεωργικών εκμεταλλεύσεων.

Τα άρθρα 6 (αιτήσεις ενίσχυσης με βάση την έκταση) και 10 (αιτήσεις ενίσχυσης στον τομέα της κτηνοτροφίας) του κανονισμού (ΕΚ) αριθ. 2419/2001 της Επιτροπής καθορίζουν τις απαιτούμενες πληροφορίες που πρέπει να περιέχουν οι αιτήσεις, έτσι ώστε να επαληθεύεται η επιλεξιμότητα για την ενίσχυση. Εντούτοις, έχει αφεθεί στην αρμοδιότητα των κρατών μελών να αποφασίσουν για την ακριβή μορφή αυτών των εγγράφων (που υπόκεινται σε κανονιστικές απαιτήσεις). Επιπλέον, το άρθρο 11 του ίδιου κανονισμού επιτρέπει οι αιτήσεις να υποβάλλονται και ηλεκτρονικά και σε χαρτί. Συνεπώς, δεν υπάρχει «ενιαίο» έντυπο που χρησιμοποιούν τα κράτη μέλη και η Επιτροπή δεν θεωρεί σκόπιμο να το θεσπίσει αυτή τη στιγμή.

51. Να θεσπιστούν κοινά πρότυπα για τη μέτρηση των επιλέξιμων καλλιεργούμενων εκτάσεων (Casaca - 87)

Απάντηση της Επιτροπής:

Βάσει του άρθρου 22 του κανονισμού 2419/2001, το Μάιο του 2003, θεσπίστηκαν κατευθυντήριες γραμμές για τους επιτόπιους ελέγχους. Έχει επίσης διανεμηθεί έγγραφο του Κοινού Κέντρου Ερευνών (ΚΚΕρ) σχετικά με τα όρια ανοχής για τους διαφόρους τύπους οργάνων μέτρησης. Όλα αυτά τα έγγραφα πρέπει να εξασφαλίζουν ότι εφαρμόζονται σε ολόκληρη την Κοινότητα κοινά πρότυπα. Επιπλέον, η Επιτροπή επεξεργάζεται τροποποιήσεις του κανονισμού ως προς αυτό το θέμα.

52. Να εξασφαλιστεί ότι η Ελλάδα θα εφαρμόσει πλήρως το σύστημα ΟΣΔΕ πριν από το τέλος του 2003. (Casaca - 89)

Απάντηση της Επιτροπής:

Η Επιτροπή γνωρίζει πλήρως τις καθυστερήσεις που παρατηρούνται στην Ελλάδα όσον αφορά την εφαρμογή του ΟΣΔΕ. Ο Ελληνικός Οργανισμός Πληρωμής υπόκειται σε τακτική και σταθερή επίβλεψη, τόσο σε όρους θεσμικής διάρθρωσης όσο και εφαρμογής του συστήματος, εφόσον η προθεσμία για την ολοκλήρωση του ΟΣΔΕ έληξε τον Ιανουάριο του 1997. Γι' αυτούς τους λόγους, ο Γενικός Διευθυντής Γεωργίας διατύπωσε επίσημα την άποψή του γι' αυτό το θέμα στην ετήσια έκθεση δραστηριοτήτων (ΕΕΔ) 2002.

Για την ολοκλήρωση του έργου λογιστικού ελέγχου που βρίσκεται ήδη σε εξέλιξη και για να λάβει πλήρως υπόψη τη μη ικανοποιητική κατάσταση στην Ελλάδα, η ΓΔ Γεωργίας έθεσε σε εφαρμογή, στα τέλη του 2002 / αρχές 2003, ενισχυμένο σχέδιο δράσης για την επίβλεψη και παρακολούθηση της προόδου. Σύμφωνα με αυτό το σχέδιο, ο νέός Ελληνικός Οργανισμός Πληρωμής, ο ΟΠΕΚΕΠΕ, υποβάλλει τακτικές εκθέσεις προόδου και, ήδη, το πρώτο εξάμηνο του 2003, πραγματοποιήθηκαν επιτόπου αποστολές δημοσιονομικού ελέγχου στο πλαίσιο της διαδικασίας εκκαθάρισης λογαριασμών της Επιτροπής στους τομείς των αρόσιμων καλλιεργειών, των πριμοδοτήσεων για ζώα, του ελαιολάδου, των κλωστοϋφαντουργικών και των σταφίδων.

Όλες οι συνακόλουθες δημοσιονομικές διορθώσεις βασίζονται όχι μόνο στις διαπιστούμενες ελλείψεις σε σχέση με το ΟΣΔΕ, αλλά αντιστοιχούν και σε λογική εκτίμηση του πραγματικού κινδύνου αδικαιολόγητης επιβάρυνσης του κοινοτικού προϋπολογισμού. Σε αυτή τη βάση, η Επιτροπή έχει μέχρι σήμερα αποφασίσει ετήσιες διορθώσεις κατά ποσοστό 5% ή και ανώτερο για τις αρόσιμες καλλιέργειες, τουλάχιστον 5% για τις πριμοδοτήσεις στα αιγοπρόβατα και 10% για τις πριμοδοτήσεις των βοοειδών. Επιπλέον, διαδικασία εκκαθάρισης λογαριασμών βρίσκεται σε εξέλιξη αναφορικά με τις πριμοδοτήσεις για τα βοοειδή που ζητήθηκαν το 2002, ενώ είναι πιθανό να επιβληθεί υψηλότατη δημοσιονομική διόρθωση. Επιπλέον, οι υπηρεσίες της Επιτροπής εξετάζουν το ενδεχόμενο επιβολής σημαντικότατης δημοσιονομικής διόρθωσης για ορισμένα άλλα καθεστώτα ενισχύσεων.

Το 2002, η Επιτροπή υπέβαλε επίσης προσφυγή λόγω παραβάσεως κατά της Ελλάδος ενώπιον του Δικαστηρίου, βάσει του άρθρου 226 της Συνθήκης, επειδή δεν θέσπισε σύστημα διαχείρισης και ελέγχου.

Τέλος, πρέπει να επισημανθεί ότι υπεύθυνες για την εφαρμογή του ΟΣΔΕ στην Ελλάδα είναι οι ελληνικές αρχές. Η Επιτροπή δεν μπορεί «να διασφαλίσει», όπως ζήτησε το ΕΚ την εφαρμογή του ΟΣΔΕ. Το μόνο που μπορεί να κάνει η Επιτροπή είναι να αναλάβει νομική δράση κατά ενός κράτους μέλους που δεν συμμορφώνεται με το κεκτημένο και να εξασφαλίσει ότι οποιοδήποτε δημοσιονομικός κίνδυνος σε βάρος του προϋπολογισμού της Κοινότητας καλύπτεται στο πλαίσιο της διαδικασίας εκκαθάρισης λογαριασμών.

53. Να γίνει το Σύστημα Αναγνώρισης Βοοειδών πλήρως λειτουργικό μέχρι το τέλος του 2003 σε όλα τα κράτη μέλη. (Casaca - 90)

Απάντηση της Επιτροπής:

Το Σύστημα Αναγνώρισης των Βοοειδών που θεσπίστηκε με τον κανονισμό (ΕΚ) αριθ. 820/97 του Συμβουλίου, ο οποίος τροποποιήθηκε από τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών, περιλαμβάνει τα ακόλουθα στοιχεία: αναγνωριστικά ενώτια, διαβατήρια, μητρώα εκμεταλλεύσεων και ηλεκτρονική βάση δεδομένων. Σύμφωνα με το άρθρο 5 αυτών των κανονισμών, το σύστημα αναγνώρισης βοοειδών έπρεπε να είχε τεθεί σε λειτουργία σε όλα τα κράτη μέλη από την 31η Δεκεμβρίου 1999, ημερομηνία κατά την οποία η ηλεκτρονική βάση δεδομένων που δημιουργήθηκε από την αρμόδια αρχή έπρεπε να έχει τεθεί σε πλήρη λειτουργία.

Όσον αφορά το άρθρο 6 παράγραφος 3 των κανονισμών, η Επιτροπή, μετά από αίτηση των ενδιαφερομένων κρατών μελών, αναγνώρισε ότι οι βάσεις δεδομένων για τα βοοειδή είχαν τεθεί σε πλήρη λειτουργία στα εξής κράτη μέλη: Αυστρία, Βέλγιο, Δανία, Φινλανδία, Λουξεμβούργο, Κάτω Χώρες, Σουηδία, Γαλλία, Γερμανία και Βόρεια Ιρλανδία (Ηνωμένο Βασίλειο). Όσον αφορά τα υπόλοιπα κράτη μέλη (Πορτογαλία, Ηνωμένο Βασίλειο, όσον αφορά τη Μεγάλη Βρετανία, Ιταλία, Ιρλανδία, Ισπανία και Ελλάδα), η κατάσταση αναλύεται στο εσωτερικό των υπηρεσιών της Επιτροπής μετά την αίτηση αναγνώρισής του. Η ανάλυση λαμβάνει υπόψη τις εκθέσεις μιας σειράς αποστολών σχετικά με τον εντοπισμό της διαδρομής και τη σήμανση του βοείου κρέατος και κιμά από τις υπηρεσίες ελέγχου τροφίμων και τις κτηνιατρικές υπηρεσίες όλων των κρατών μελών. Η ανάλυση περιελάμβανε αξιολόγηση της λειτουργίας των βάσεων δεδομένων αναγνώρισης βοοειδών στα κράτη μέλη. Οι αποστολές αυτές ολοκληρώθηκαν μέχρι το τέλος του 2002. Οι εκθέσεις της κάθε αποστολής είναι διαθέσιμες στο δικτυακό τόπο SANCO-FVO και παρέχουν πληροφορίες για εκκρεμή ζητήματα αναφορικά με την εφαρμογή αυτών των συστημάτων. Η Επιτροπή εξετάζει τα συμπεράσματα που πρέπει να εξαχθούν από αυτή τη σειρά αποστολών και προετοιμάζει μια έκθεση επισκόπησης της κατάστασης, η οποία θα υποβληθεί στο Κοινοβούλιο και θα εισαχθεί στον προαναφερόμενο δικτυακό τόπο το 2003.

54. Επίπεδο ελέγχων: να προτείνει σαφώς καθορισμένους και αντικειμενικά ελέγξιμους δείκτες το ταχύτερο δυνατό (Casaca - 92).

Απάντηση της Επιτροπής:

Η ανάπτυξη αντικειμενικά ελέγξιμων δεικτών για ορθές καλλιεργητικές πρακτικές ήταν δύσκολη. Παρόλα αυτά, το 2002 εκδόθηκαν επικαιροποιημένες κατευθυντήριες γραμμές, σε συνεργασία με τα κράτη μέλη και το σύστημα έχει τεθεί πλέον σε λειτουργία. Ένας από τους στόχους το προγράμματος δράσης 2000 ήταν να δώσει τη δυνατότητα στην ΚΓΠ να προσαρμοστεί καλύτερα στις τοπικές περιστάσεις ή προτεραιότητες. Έτσι, τα κριτήρια ορθών γεωργικών πρακτικών και οι αντικειμενικά ελέγξιμοι δείκτες καθορίζονται σε εθνικό ή περιφερειακό επίπεδο. Λόγω της τεράστιας πολυμορφίας των καταστάσεων μεταξύ και στο εσωτερικό των κρατών μελών, η Επιτροπή δεν προτίθεται να προτείνει εναρμονισμένα κριτήρια ή δείκτες σε κοινοτικό επίπεδο, διότι αυτό δεν θα επέτρεπε να ληφθούν υπόψη οι τοπικές συνθήκες.

Η Επιτροπή δίνει μεγάλη σημασία την περιβαλλοντική επίπτωση της γεωργικής δραστηριότητας στην ΕΕ. Η μεταρρύθμιση της ΚΓΠ, που αποτελεί μακροπρόθεσμη προοπτική για τη βιώσιμη γεωργία, προβλέπει, όσον αφορά τις άμεσες ενισχύσεις, παράλληλη συμμόρφωση με τους περιβαλλοντικούς κανόνες. Κατά την προετοιμασία των περιβαλλοντικών κανόνων, η Επιτροπή λαμβάνει υπόψη την ανάγκη καθορισμού αντικειμενικών υποχρεώσεων ελέγχου, η οποία έχει επισημανθεί από το Κοινοβούλιο.

55. Να υποβάλει έκθεση μέχρι το Νοέμβριο του 2003 με θέμα την υψηλότερου επιπέδου ασφάλεια της τεχνολογίας της πληροφορίας στους οργανισμούς πληρωμής (Casaca - 86)

Απάντηση της Επιτροπής:

Η Επιτροπή συντάσσει έκθεση για την υψηλότερου επιπέδου ασφάλεια της ΤΠ στους οργανισμούς πληρωμής, η οποία θα υποβληθεί στο ΕΚ.

ΚΟΑ Ζάχαρης

56. Να πραγματοποιήσει προσεκτική εσωτερική ανάλυση των λόγων της αποτυχίας της μεταρρύθμισης της ΚΟΑ (Casaca - 94).

Απάντηση της Επιτροπής:

Το Μάιο του 2001, το Συμβούλιο αποφάσισε, σύμφωνα με τη γνώμη του Ευρωπαϊκού Κοινοβουλίου, ότι η ΚΟΑ ζάχαρης έπρεπε να διατηρηθεί μέχρι το έτος εμπορίας 20005-06. Στις 23 Σεπτεμβρίου 2003, η Επιτροπή διαβίβασε ανακοίνωση στο Συμβούλιο και το Ευρωπαϊκό Κοινοβούλιο. Η ανακοίνωση ικανοποιεί τη δέσμευση της Επιτροπής να υποβάλει έκθεση στο Συμβούλιο το 2003 σχετικά με το καθεστώς της ζάχαρης στην ΕΕ και τις προοπτικές του, όπως ορίζει το άρθρο 50 παράγραφος 2 του κανονισμού (ΕΚ) αριθ. 1260/2001 του Συμβουλίου. Παρουσιάζει τρεις εναλλακτικές λύσεις για το μέλλον του τομέα της ζάχαρης. Η ανακοίνωση «Σχετικά με τη δημιουργία ενός αειφόρου γεωργικού προτύπου για την Ευρώπη μέσω της μεταρρυθμισμένης ΚΓΠ - Οι τομείς του καπνού, του ελαιόλαδου, του βάμβακος και της ζάχαρης", διατίθεται στο Διαδίκτυο στη διεύθυνση:

http://europa.eu.int/comm/agriculture/ capreform/com554/index_en.htm

Η περιπλοκότητα του τομέα και οι διάφορες προκλήσεις που αντιμετωπίζει, τόσο στο εσωτερικό όσο και διεθνώς, καθώς και η δυνητική επίπτωση των διαφόρων εναλλακτικών λύσεων, παρουσιάζονται τεκμηριωμένα στη συνοδευτική Εκτενή Αξιολόγηση Επιπτώσεων (ΕΑΕ) του τομέα της ζάχαρης. Η ΕΑΕ πραγματοποιήθηκε με τη βοήθεια της Διυπηρεσιακής Εποπτεύουσας Ομάδας (ΔΕΟ) στην οποία εκπροσωπούνταν 14 Γενικές Διευθύνσεις και πραγματοποιήθηκε ευρεία διαβούλευση μεταξύ των ενδιαφερομένων. Η ΕΑΕ του τομέα της ζάχαρης διατίθεται στο Διαδίκτυο στη διεύθυνση:

http://europa.eu.int/comm/agriculture/ publi/reports/sugar/index_en.htm

57. Να παρακρατήσει το συντομότερο δυνατό τις επιστροφές για τις εξαγωγές ζάχαρης προς χώρες που απολαμβάνουν αδασμολόγητη πρόσβαση στην ευρωπαϊκή αγορά (Casaca - 98);

Απάντηση της Επιτροπής:

Το ζήτημα αυτό ήταν μία από τις επιφυλάξεις (σχετικά με τον κίνδυνο απάτης του τύπου "carousel") που η Γενική Διεύθυνση Γεωργίας διατύπωσε στην ετήσια δήλωσή της. Στη συνέχεια, τέθηκε σε εφαρμογή σχέδιο δράσης για την αντιμετώπιση των αδυναμιών που είχαν εντοπισθεί. Ορισμένα από τα μέτρα που ελήφθησαν αφορούσαν την εξαγωγή/εισαγωγή ζάχαρης προς/από τις χώρες των Δυτικών Βαλκανίων. Συνεπώς, για τις άδειες εξαγωγής που χορηγούνται από τις 8 Μαρτίου 2003 και μετά, η Επιτροπή έπαψε να χορηγεί επιστροφές για τις εξαγωγές ζάχαρης προς πέντε χώρες των Δυτικών Βαλκανίων (Αλβανία, Βοσνία-Ερζεγοβίνη, Κροατία, πρώην Γιουγκοσλαβική Δημοκρατία της Μακεδονίας και Σερβία-Μαυροβούνιο, περιλαμβανομένου του Κοσσυφοπεδίου). Βλέπε κανονισμούς αριθ. 430/2003, 431/2003 και 432/2003 της Επιτροπής.

Ένα άλλο από τα μέτρα που ελήφθησαν αφορά την προσωρινή αναστολή για τρεις μήνες, από τις 8 Μαΐου 2003, των συμφωνιών προτιμησιακής εισαγωγής για τις αδασμολόγητες εισαγωγές ζάχαρης από την Σερβ